Summary: Lehteä julkaisevan Ajan Sana Oy:n hallituksen puheenjohtaja Timo Koivisto kertoo, että demarien äänenkannattajan tilaajamäärä on laskenut, mainostulot ovat heikentyneet ja puolueen rahoitus lehdelle on vaakalaudalla.

Tästä on kyse Porissa ilmestyvä Uusi Aika -sanomalehti uhkaa kadota lehtihyllyistä. Lehden rahoituksen kannalta ratkaisevia päätöksiä tehdään lähipäivinä. Uusi Aika ja sen edeltäjä Sosialidemokraatti ovat ilmestyneet Porissa vuodesta 1906 saakka.
 Porissa ilmestyvä sosiaalidemokraattien äänenkannattaja  Uusi Aika  saattaa kadota tämän vuoden aikana.
 Sanomalehteä julkaisevan Ajan Sana Oy:n hallituksen puheenjohtaja  Timo Koivisto  kertoo, että puolueen ja sen järjestöjen lehdelle antama tuki saattaa supistua niin pieneksi, että lehden painaminen ei ole enää mahdollista.
 – Ei hyvältä näytä. Viikon sisällä pidetään palaveri, jossa todennäköisesti selviää, mitä tapahtuu. Paikalliset yhdistykset laskevat, kannattaako niiden vielä antaa lehdelle tukea, Koivisto kertoo.
 Levikki ja tuki vähenevät
 Uusi Aika on jo aiemmin menettänyt suuren osan SDP:n sille myöntämästä puoluelehtituesta ja lehti on sinnitellyt paikallisten demariyhdistysten sille ohjaaman tuen varassa.
 Tilaajamäärät ovat vähentyneet ja lehden levikki on Koiviston mukaan enää noin 2 500. Myös mainostulot ovat vähentyneet eikä ammattiyhdistysväki tilaa lehteä entiseen malliin. Uusi Aika keräsi parhaimmillaan 1980-luvulla yli 17 000 lukijan levikkejä.
 Koivisto kuvaa Uutta Aikaa sarjakuvalehtimaailmasta tunnetuksi Asterixin kyläksi, joka on pystynyt pysymään hengissä
 Riski demareille
 Porin SDP:n entinen vahva mies, kaupunginhallituksen ja demarien kunnallisjärjestön aiempi puheenjohtaja Timo Koivisto pitää lehden mahdollista loppua erittäin suurena riskinä Satakunnan sosiaalidemokraateille.
 – Lehden avulla Satakunnassa SDP:llä on suurin kannatus koko Suomessa. Muualla Suomessa on tullut turpiin, mutta Satakunnassa olemme pitäneet pintamme.
 Koiviston mukaan lehden loppumisen jälkeen Uusi Aika voi jatkaa verkossa. Hän ei kuitenkaan usko, että nettijulkaisu kerää samaa lukijamäärää tai saa samaa vaikutusvaltaa kuin sanomalehti.
 Lehden avulla Satakunnassa SDP:llä on suurin kannatus koko Suomessa.  Timo Koivisto
 Uuden Ajan jatko on ollut vaakalaudalla aiemminkin. Muun muassa  vuonna 2011  demaripiirissä pelättiin, ettei lehteä enää pystytä julkaisemaan. Ilmestyskertoja ja henkilökuntaa vähentämällä lehti on kuitenkin pystytty pitämään hengissä. Myös  vuonna 2015  huhuttiin lehden lopetuksesta.
 Nykyisellään Uusi Aika on ilmestynyt kerran viikossa keskiviikkoisin. Aikanaan sen palveluksessa oli jopa 15 toimittajaa. Nykyään lehteä tekee päätoimittajan lisäksi kaksi toimittajaa.
 Puoluelehdistön kato
 Satakunnassa ilmestyi vielä viime vuosikymmenellä kolme puoluelehteä, Uuden Ajan lisäksi vasemmistoliiton Satakunnan Työ ja keskustan Lalli. Ensimmäisenä  lakkautettiin Lalli  vuonna 2009.
 Satakunnan Työ  lakkautettiin paperilehtenä  vuonna 2015. Satakunnan Työ muuttui suurin toivein verkkolehdeksi, mutta julkaisu  ei ole ollut luettavissa  pitkään aikaan.
 Uusi Aika  perustettiin  Sosialidemokraatti-nimellä vuonna 1906. Nimi vaihtui Uudeksi Ajaksi sisällissodan jälkeen vuonna 1919. Lehti oli osa työväenliikkeen nousua ja sen palveluksessa on ollut monta legendaarista sosiaalidemokraattia  Eetu Salinista  ja  Väinö Tannerista  alkaen.
 Jos Uusi Aika loppuu, ainoaksi sosiaalidemokraattiseksi sanomalehdeksi jää Joensuussa ilmestyvä  Viikko-Pohjois-Karjala . Puolueen pää-äänenkannattaja  Demokraatti  muuttuu alkuvuonna sanomalehdestä aikakauslehdeksi. Aikanaan demarilehtiä ilmestyi käytännössä kaikissa Suomen maakunnissa.

Yli satavuotias demarilehti Uusi Aika uhkaa loppua Porissa: "Ei hyvältä näytä"


Summary: Toinen paluun tekevistä on yksi Ruotsin akatemian entisistä sihteereistä Peter Englund, joka tuli tutuksi kirjallisuuden Nobel-palkinnon julkistajana.

Kaksi Ruotsin akatemian jäsentä  Peter Englund  ja  Kjell Espmark  ovat päättäneet palata tehtäviinsä, jotka he jättivät viime keväänä vastalauseena akatemian toiminnalle niin sanotussa  kulttuurivaikuttajaskandaalissa .
 – Akatemian etu on nykytilanteessa asetettava itsensä edelle, Englund sanoo julkisuuteen toimittamassaan tiedotteessa  Ruotsin television SVT:n  mukaan.
 Englundin mukaan Ruotsin akatemia on syksyn aikana tehnyt uudistuksia, jotka rohkaisevat häntä palaamaan toimintaan mukaan.
 Peter Englund ja Kjell Espmark irtautuivat akatemian työstä yhdessä  Sara Daniuksen  kanssa, mutta eivät eronneet sen jäsenyydestä. SVT:n tietojen mukaan nämä kolme ovat viime syksyn aikana osallistuneet kolmen uuden akatemian jäsenen valintaan, mutta pidättäytyneet muusta toiminnasta.
 Kulttuurivaikuttaja tuomittiin lokakuussa
 Ruotsin akatemiaa ravistellut kohu liittyi kulttuurivaikuttajaksi kutsuttuun  Jean-Claude Arnaultiin , jonka puoliso oli akatemian jäsen.
 18 naista kertoi toissasyksynä syksynä julkisesti #metoo-kampanjan yhteydessä, kuinka akatemian jäsenen  Katarina Frostensonin  puoliso Jean-Claude Arnault oli häirinnyt heitä. Paljastusten mukaan Arnault oli häirinnyt työntekijöitään, taiteilijoita ja jopa Ruotsin akatemian jäsenten puolisoita ja tyttäriä seksuaalisesti.
 Kohu sai Ruotsin akatemian sekaisin. Sen jäseniä erosi ja pidättäytyi työstä akatemiassa, koska he katsoivat akatemian sulkevan silmänsä Arnault'n ja tämän puolison toiminnalta. Toiminta halvaantui niin, että se ei pystynyt jakamaa kirjallisuuden Nobel-palkintoa vuonna 2018.
 Viime syksynä Arnault sai yhdessä häntä vastaan käydyssä oikeudenkäynnissä  kahden vuoden tuomion  raiskauksesta.

Ruotsin akatemia toipumassa toimintansa halvaantumisesta – kaksi avainhenkilöä palaa toimintaan takaisin


Summary: Muutos voi madaltaa avun hakemisen kynnystä.

Talous- ja velkaneuvonta on vuoden alusta siirtynyt kunnilta oikeusaputoimistoihin. Muutoksella halutaan yhdenmukaistaa kansalaisten saamia palveluja. Tavoitteena on myös lisätä sähköisten ja etäpalvelujen käyttöä.
 – Ajatuksena on, että asiakkaat saisivat neuvoja videoyhteydellä kotikoneelle tai älylaitteelle, johtava julkinen oikeusasvustaja  Matti Paldanius  Lapin oikeusaputoimistosta sanoo.
 Suurin muutos asiakkaille kuitenkin on, että he voivat kääntyä minkä tahansa oikeusaputoimiston puoleen Suomessa. Tähän asti asiat on pitänyt hoitaa oman kotikunnan velkaneuvonnassa. Paldanius arvioi, että muutos voi madaltaa avun hakemisen kynnystä.
 – Monelle asiakkaalle asiointi omassa kunnassa on jonkinlainen kynnys. Siellä voi olla tuttuja, ei välttämättä velkaneuvonnassa, mutta naapurivirastoissa. Ei välttämättä haluta antaa ulospäin kuvaa, että olisi tällaisen palvelun tarpeessa, Paldanius sanoo.
 Jonotusajat kohtuullisiksi
 Paldanius arvelee, että kuntarajojen poistuminen vaikuttaa myös töiden tasaisempaan jakaantumiseen. Samalla se ehkäisee pitkien jonotusaikojen syntymistä.
 – Esimerkiksi Lapin toimiston sisällä saadaan varmasti jaettua asiakkaita paremmin, kun kuntarajat ovat poistuneet. Jos vaikka Rovaniemellä tuntuu olevan ruuhkaa, niin töitä voidaan jakaa muihin toimipaikkoihin ja näin tasata työmäärää.
 Kemissä, Rovaniemellä ja Sodankylässä talous- ja velkaneuvonta on jo muuttanut oikeusaputoimiston tiloihin. Kemijärvellä muutto on edessä helmikuussa ja Torniossa myöhemmässä vaiheessa.

Talousvaikeuksiin voi nyt hakea apua vaikka toiselta puolelta maata – velkaneuvonta siirtyi kunnilta oikeusaputoimistoihin


Summary: Puolustusministeri kutsuu kertausharjoituksista vuonna 2017 alkanutta tapahtumaketjua "hieman sekavaksi vyyhdeksi".

Puolustusministeri  Jussi Niinistö  (sin.) haluaa Pääesikunnalta selvityksen, miten Lemmenjoen vapaaehtoisissa kertausharjoituksissa syytteisiin johtaneiden tapahtumien jälkiselvittelyä on Puolustusvoimissa hoidettu.
 Niinistön mukaan tietoa ei pyydetä syyteharkinnassa olevista asioista vaan siitä, miten tapahtumia on selvitelty Puolustusvoimissa.
 – Puolustusministeriössä ei ole ollut riittävän selkeää kokonaiskuvaa, miten tämä prosessi puolustusvoimissa on edennyt. Haluamme tarkistaa, että prosessi on kunnossa. Haluamme saada kokonaiskuvan tästä hieman sekavahkosta vyyhdestä, josta paljastuu tipottain lisätietoja, kertoi Niinistö Ylelle.
 Ilmavoimien Lapinmajalla Lemmenjoella järjestettiin kolmipäiväiset  vapaaehtoiset kertausharjoitukset  syyskuussa 2017.
 Valtakunnansyyttäjänvirasto on nostanut syytteet  kertausharjoitusten tapahtumista ilmavoimien komentajaa sekä Karjalan lennoston entistä komentajaa vastaan.
 Ilmavoimien komentajaa  Sampo Eskelistä  epäillään palvelusrikoksesta.
 Karjalan lennoston entistä komentajaa  Markus Päiviötä  epäillään esimiesaseman väärinkäyttämisestä, palvelusrikoksesta ja kunnianloukkauksesta.
 Puolustusministeri: Tapahtumat mainehaitta Puolustusvoimille
 Puolustusministerin näkökulmasta tapahtumat vaikuttavat mainehaittana Puolustusvoimiin.
 – En haluaisi tällaisten tapausten vaikuttavan negatiivisesti Puolustusvoimien hyvään imagoon, Jussi Niinistö sanoo.
 Puolustusministeri ei ole itse käynyt Ilmavoimien Lapinmajalla. Hän ei osaa sanoa, mitä majalla yleensä tehdään.
 Myös Puolustusvoimain komentajan toimista harkitaan esiselvitystä
 Valtakunnansyyttäjänviraston mukaan myös Puolustusvoimain komentajan  Jarmo Lindbergin  toiminnasta  harkitaan esiselvityksen aloittamista.
 Lännen Media  kertoi eilen, että Lindberg sai tietoa Lemmenjoen vapaaehtoisen kertausharjoituksen rikosepäilyihin johtaneesta tapauksesta kuukausia ennen esitutkinnan aloittamista.
 Viime kesäkuussa  Pääesikunnasta kerrottiin , että Karjalan lennoston järjestämään vapaaehtoiseen kertausharjoitukseen osallistui kolmisenkymmentä ihmistä, noin puolet heistä oli reserviläisiä. Harjoituksessa oli sekä miehiä että naisia.
 Kyse oli sidosryhmätoimijoiden välisestä yhteistyöharjoituksesta ja valmiuden kehittämisestä Karjalan lennoston ja sidosryhmien välillä.
 STT:n mukaan Ilmavoimien Lapinmajaa käytetään muun muassa harjoituksiin, neuvottelu- ja koulutustilaisuuksiin, työhyvinvointitapahtumiin ja vip-vierailuihin. Maja on varattavissa myös Ilmavoimien henkilökunnan virkistyskäyttöön. Majan omistaa Ilmavoimien Lapinmaja -säätiö.
 Ilmavoimien komentaja jatkaa toistaiseksi tehtävässään
 Ilmavoimien komentaja Sampo Eskelinen saa jatkaa tehtävässään toistaiseksi häntä vastaan nostetusta syytteestä huolimatta.
 Puolustusvoimien Pääesikunta kertoi tällä viikolla aloittavansa arvioinnin, jossa pohditaan mahdollisia Eskeliseen kohdistuvia toimia. Puolustusvoimien viestintäjohtaja  Sami Nurmen  mukaan arviointi kestää päivien sijaan todennäköisesti viikkoja.
 Pääesikunta tekee päätöksiä Eskelisen asemasta vasta arvioinnin valmistuttua.
 HS: Komentajan epäillään haistatelleen ja nimitelleen ihmisiä
 Helsingin Sanomien  tietojen mukaan lennoston silloisen komentajan epäillään haistatelleen ja nimitelleen useita ihmisiä kertausharjoituksessa. Lehden mukaan paikalla oli reserviläisiä, joista osa työskenteli siviilissä korkeissa johtotehtävissä Karjalan lennoston alueella.
 Lisää aiheesta:
 Syyttäjä harkitsee esiselvitystä Puolustusvoimain komentajan toiminnasta Karjalan lennoston ex-komentajan tapauksessa

Mitä tapahtui Lemmenjoella ja miten Puolustusvoimat toimi  syytteisiin johtaneen harjoituksen jälkeen – Jussi Niinistö haluaa selvityksen


Summary: Euroopan syvimmässä kaivoksessa selvitetään voisivatko kupariesiintymät tehdä toiminnasta vielä kannattavaa.

Tästä on kyse Kuparia ja sinkkiä tuottava Pyhäsalmen kaivos saattaa saada jopa kaksi vuotta jatkoaikaa. Kaivoksen on nykysuunnitelmien mukaan määrä lopettaa maanalainen toiminta elokuun lopussa. Jatkon mahdollisuus riippuu siitä, kannattaako normaalioloissa liian köyhän malmin louhiminen. Jos jatkoaika saadaan, yli puolet kaivoksen nykyisestä henkilökunnasta voisi jatkaa työtä kaivoksella.
 Pyhäsalmen kaivos saattaa saada jatkoaikaa.
 Pyhäjärvellä sijaitsevan kaivoksen maanalaisen toiminnan pitäisi päättyä elokuun lopussa.
 Tällä hetkellä kuitenkin selvitellään jonkin verran kuparia sisältävien niin sanottujen rajamalmien hyödyntämisen kannattavuutta.
 – Tämän malmin arvo perustuu rikkikiisuun eli pyriittiin. Sen varassa toiminta saattaisi jatkua pienemmässä mittakaavassa vielä kaksi vuotta elokuun jälkeenkin, sanoo Pyhäsalmi Mine Oy:n toimitusjohtaja  Kimmo Luukkonen .
 Rikkikiisua hyödynnetään lannoite- ja kemikaaliteollisuudessa.
 Kaikille ei riitä töitä
 Mahdollisen jatkon pitäisi selvitä helmikuun loppuun mennessä.
 Tuotantomäärät putoaisivat kahden vuoden jatkoajalla puoleen ja tulot neljännekseen nykyisestä.
 – Tarkastelussa olevan jatkon mahdollistaisi se, että lyhyen jatkoajan taloudellista kannattavuutta voidaan tarkastella normaalista poiketen malmin hinnan lyhyen aikavälin kannattavuustarkastelulla, toimitusjohtaja Luukkonen sanoo.
 Malmien hinta vaihtelee paljon ja normaalissa kaivostoiminnassa kannattavuutta tarkastellaan pidemmän aikavälin todennäköisillä hinnoilla.
 Toiminnan lopettamiseen liittyvät yt-neuvottelut alkavat kaivoksella ensi viikolla. Ne on määrä saattaa loppuun helmikuun aikana.
 Mahdollinen toiminnan jatkaminen heijastuu myös yt-neuvotteluihin.
 – Jatkovaihtoehdossa on paljon hyvää ja selvää asiakaskiinnostusta on olemassa. Mutta onko se riittävää ja saadaanko kustannuksia karsittua riittävän paljon , se jää nähtäväksi, Luukkonen sanoo.
 Pyhäsalmen kaivos työllistää suoraan 200 henkilöä ja aliurakoitsijoiden kautta noin 50 työntekijää. Jos jatko saadaan, henkilöstöä tarvittaisiin yli puolet nykyisestä henkilöstöstä.
 Lue lisää:   Suomalaisen kaivoksen tunneleissa 660 metrin syvyydessä kasvaa perunaa – "Tämä mullistaa ruoantuotantoa maailmalla"

Pyhäsalmen ehtyvä kaivos saattaa saada jatkoaikaa


Summary: Jättirekkojen liikennekäytön salliva asetus tulee voimaan 21. tammikuuta.

Ministerit, ministeriöt ja valtioneuvosto

Niin sanottujen jättirekkojen liikennekäytön salliva asetus tulee voimaan 21. tammikuuta. Muutoksen myötä ajoneuvoyhdistelmien suurin sallittu pituus tieliikenteessä nousee 25,25 metristä 34,50 metriin, kertoo  liikenne- ja viestintäministeriö . Suurin sallittu massa 76 tonnia säilyy ennallaan.
 Lisäksi tiellä saa käyttää uudentyyppisiä, nykyisistä poikkeavia ajoneuvoyhdistelmiä. Esimerkiksi erilaisten perävaunujen sallitut pituudet nousevat.
 Ennen asetusmuutosta nykyisistä poikkeavan mittaisia ja painoisia niin sanottuja HCT-rekkoja on kokeiltu vuodesta 2013 lähtien. Liikenteessä on viime aikoina ollut poikkeusluvilla viitisenkymmentä HCT-rekkaa, joista pisimmät ovat olleet 34-metrisiä.
 Autoilijoiden on syytä muistaa, että tällaisen yhdistelmän ohittaminen kestää kauemmin ja vaatii pidemmän matkan kuin perinteisen yhdistelmän tapauksessa.
 Lue lisää:
 Jättirekkoja huristaa Suomen teillä jo noin parikymmentä – Katso video, miten rekkakuski käsittelee yli 30-metristä ajoneuvoa

Ministeriö salli jättirekat – Yli 30-metriset hirviöt rynnistävät pian Suomen teille


Summary: Koululaiset kilpailevat tällä viikolla robotiikka-osaamisen Suomen ja Euroopan mestaruuksista Riihimäellä.

Tästä on kyse Riihimäellä järjestetään 9.-13.1.2019 koululaisten robotiikkaosaamisen SM- ja EM-kilpailut. Kilpailut tuovat kaupunkiin 66 joukkuetta kuudesta eri Euroopan maasta. Riihimäki on edelläkävijä robotiikkaopetuksen järjestämisessä.
 Riihimäen lukion ekaluokkalaiset  Jeremiah Allred  ja  Eemil Lähteenmäki  nostavat varovasti pöydältä itse rakentamansa robotin ja kantavat laitteen kilpailualueelle Riihimäen urheilutalolla. Menossa ovat koululaisten robotiikkaosaamisen SM-kilpailut.
 Allred ja Lähteenmäki osallistuvat toisen asteen oppilaille tarkoitettuun VEX EDR -robotiikan kisaan. Robottia on rakennettu huhtikuusta asti ja molemmilta on kulunut sen rakentamiseen yli 150 tuntia.
 Näiden nuorten tiimityöskentely on jo hioutunutta, sillä he ovat  osallistuneet robotiikkakilpailuihin  jo useasti, myös ulkomailla.
 – Olen valinnut robotiikkakurssin, koska siinä tulee hyvin esiin tosi monia hyödyllisiä taitoja: yhteistyötaidot, ongelmanratkaisu ja luova ajattelu ja tykkään siitä tosi paljon, selittää Eemil Lähteenmäki omaa innostustaa robotiikkaan.
 – Moni ajattelee robotiikasta, että se on sellaisia käveleviä robotteja. Mutta mielestäni se on tosi paljon enemmänkin, jatkaa Eemil Lähteenmäki.
 Riihimäkeläiset lukiolaiset Jeremiah Allred ja Eemil Lähteenmäki ovat opiskelleet robotiikkaa ala-asteelta asti. Mika Halme / Yle
 Robotiikan osaajia tarvitaan lisää
 Robotiikkataidoille on tulevaisuudessa tarvetta, sillä robotiikan osaajista on Suomessa huutava pula, jo nyt.  Laura Juvonen , kasvun ja uudistumisen johtaja Teknologiateollisuus ry:stä myöntää, että teollisuudessa kaivataan sekä uudenlaista osaamista että lisää työvoimaa.
 – Kokonaisuutena tarve on yli 50 000 uutta ihmistä vuoteen 2021 mennessä. Näistä osaajista suurin yksittäinen osaamistarve liittyy digitalisaatioon ja teknologiaosaamiseen. Automaatio ja robotiikka ovat tässä keskeisessä roolissa. Erityisesti valmistavassa teollisuudessa tarvitaan hyvin paljon automatiikan ja robotiikan osaamista, sanoo Juvonen.
 Ala-asteella robotiikan opintonsa aloittaneet Allred ja Lähteenmäkikin tietävät, että heidän robotiikkataitonsa saattavat olla valttikortti työelämässä.
 – Voi olla, että tulevaisuudessa tehdään robottien kanssa töitä, nyökkää Jeremiah Allred.
 Esimerkkinä työn kuvien muuttumisesta Juvonen mainitsee hitsaustyön, jossa robotisaatio tulee muuttamaan työn kuvaa voimakkaasti.
 – Nyt tarvitaan monialaisesti ihmisiä, jotka pystyvät toimimaan esimerkiksi yhdessä robotiikka-automaatiota hyödyntävien järjestelmien kanssa. Se on meille ihan elinehto, että pärjätään kansainvälisessä kilpailussa, jatkaa Juvonen.
 Riihimäki on robotiikkaopetuksen edelläkävijä
 Kisojen järjestäjäkaupunki Riihimäki on Suomessa edelläkävijä robotiikan opettamisessa. Sivistysjohtaja Esa Santakallion mukaan kaupungin tavoitteena on saada aikaan järjestelmällinen robotiikan koulutuspolku, joka jatkuu varhaiskasvatuksesta korkeakoulu-asteelle saakka.
 Vuonna 2017 Riihimäen valtuusto kirjasi robotiikan myös kaupungin strategiaan. Tällä hetkellä Riihimäki on ainut kunta, jossa jokaisella peruskoulun oppilaalla on mahdollisuus opiskella robotiikkaa.
 – 1.–7.-luokilla jokaisella oppilaalla on mahdollisuus vähintään yhdeksän viikon ajan opiskella robotiikkaa kaksi tuntia viikossa yleisinä opintoina. Sen lisäksi jokaisella oppilaalla on mahdollisuus valita robotiikkaa valinnaisaineena 5.–6.-luokilla sekä 8.–9.-luokilla, listaa Santakallio.
 Joulukuussa robotiikkaopetus on laajentunut myös toiselle asteelle, kun ensimmäinen robotiikan lukiokurssi saatiin käyntiin Riihimäen lukiossa.
 "Saa luoda jotain uutta"
 Luokanopettaja  Reetta Viitanen  on yksi riihimäkeläisen robotiikkaopetuksen luotsaajista. Eri-ikäisille robotiikkaa opettava Viitanen tietää, että robotiikkaopinnoissa lapset ja nuoret ovat innostuneita erityisesti siitä, että he saavat tehdä itse.
 – Saa suunnitella, toteuttaa, ohjelmoida ja nähdä, kuinka se fyysisesti olemassa oleva laite toimii. Saa luoda jotain uutta, saa tehdä yhdessä toisten kanssa ja ratkoa ongelmia, kertoo Viitanen oppilaiden kokemuksia.
 Viitanen on vakuuttunut robotiikkaopetuksen tarpeellisuudesta. Robotiikka alkaa hänen mielestään olla taito, joka jokaisen on syytä hallita, jotta pysyy hoitamaan asiansa.
 – Toisaalta me tarvitsemme asiantuntijoita, jotka voivat tulevaisuudessa työllistyä esimerkiksi teollisuuden palvelukseen ja olla niitä johtavia asiantuntijoita ja osaajia, jotta saamme työpaikkoja tänne Suomeen, linjaa Viitanen.
 Tärkeintä on yhteistyö
 Kisojen kuuluttaja kannustaa kilpailijoita, robottien säksättävän äänen säestämänä. Joukkueet keskustelevat samalla, kun luotsaavat robottejaan kilpailuradalla. Tässä kilpailumuodossa tärkeintä onkin juuri yhteistyö, ei niinkään yksittäinen voitto.
 Lukiolaisten VEX EDR -kilpailussa kaksi joukkuetta muodostaa yhden allianssin, jotka molemmat pyrkivät tekemään pisteitä. Kilpailuhaasteen alussa robotit toimivat täysin ohjelmoidusti. Lisäksi kilpailussa on ajohaaste, jossa oppilaat kuljettavat robotteja käsiohjaimilla ja pyrkivät tekemään pisteitä.
 Ensimmäinen kilpailulaji on nimeltään Turning Point, joka käydään toisen asteen opiskelijoille tarkoitetulla VEX EDR -kehitysalustalla. Mika Halme / Yle
 Kilpailuajan päätteeksi kello pirisee ja Jeremiah Allred ja Eemil Lähteenmäki nostavat robottinsa syliin. Miten meni?
 – Meni ihan hyvin, mutta olisi se voinut mennä paljon paremminkin, toteaa Lähteenmäki rauhallisesti.
 – Me ei saatu niitä palloja aina tuolta alustalta imuroitua meidän robotin sisälle. Se ei oikein toiminut ja täytyy parannella sitä sitten jatkoon, selittää Allred.

Lukiolaiset Jeremiah Allred ja Eemil Lähteenmäki ovat jo robotiikkakonkareita – "Voi olla, että tulevaisuudessa tehdään robottien kanssa töitä"


Summary: Työterveyslaitoksen kysely paljastaa laajan ongelman hoitoalalla.

Kun joensuulainen ensihoitaja  Tuomas Valtonen  jokin aika sitten astui sisään asuntoon, johon oli hälytetty ambulanssi, vastassa oli puukolla uhkaileva mies. Valtonen pääsi työparinsa kanssa pakenemaan paikalta, ja avuksi kutsuttiin poliisit. Väkivalta tai sen uhka ovat läsnä jokaisessa työvuorossa.
 – Sanallinen uhkailu on päivittäistä. Keskimäärin kerran kuussa meillä on tilanne, jossa käydään fyysisesti käsiksi. Sitäkin vakavampia tapauksia on muutama vuosittain, kertoo Valtosen työpari, ensihoitaja  Vesa Parviainen  Pohjois-Karjalan pelastuslaitokselta.
 Ensihoitaja menee ihmisten kohteihin ja kohtaa työssään väkivallan koko kirjon: vastassa voi olla sekava vanhus tai sekakäyttäjä. Markku Pitkänen / YLE
 Väkivalta hoitotyössä lisääntyy vuosi vuodelta. Siitä kertovat esimerkiksi Työterveyslaitoksen Mitä kuuluu -työhyvinvointikyselyn tuoreet tulokset. Kysely toteutettiin viime vuonna Pohjois- ja Etelä-Karjalassa, Etelä-Savossa, Päijät-Hämeessä, Pohjois-Pohjanmaalla sekä Kainuussa. Kyselyyn vastasi kaikkiaan 24 000 sote-alan työntekijää.
 Kaikista vastaajista 54 prosenttia kertoi kokeneensa väkivalta- ja uhkatilanteita työssä, kerrotaan Työterveyslaitokselta. Pohjois-Karjalan Siun Sotessa väkivallasta raportoi 60 prosenttia vastaajista. Joillakin toimialoilla kyselyn luvut ovat huomattavan korkeat: Siun Sotessa ikäihmisten kanssa työskentelevistä lähes 80 prosenttia ja pelastuslaitoksen henkilöstöstä 70 prosenttia oli kokenut väkivalta- ja uhkatilanteita. Seksuaalista häirintää asiakkaiden taholta oli kokenut 15 prosenttia vastaajista.
 1500 ilmoitusta väkivallasta
 – Luvut pitävät varmasti paikkansa, sillä meillä on samansuuntaista tietoa myös muista lähteistä. Siun Soten henkilöstö teki viime vuonna lähes 1 500 ilmoitusta väkivallasta Haipro-ilmoitusjärjestelmään. Kasvua edellisestä vuodesta on 14 prosenttia, sanoo Siun Soten työsuojelupäällikkö  Mikko Simonen .
 Ensihoitaja näkee työssään potilasväkivallan koko kirjon: vastassa voi olla sekava vanhus, harhainen mielenterveyspotilas tai aggressiivinen päihteiden sekakäyttäjä. Päihteet ovat mukana suuressa osassa väkivaltatilanteita, mutta joskus taustalla ovat myös somaattiset sairaudet. Esimerkiksi potilaan matala verensokeri, epileptisen kohtauksen jälkitila tai sydäninfarktin aiheuttama aivojen hapenpuute voivat selittää väkivaltaista käytöstä.
 Hoitoalan työntekijät raportoivat väkivaltatilanteista aiempaa herkemmin. Käytännön tuntuma kuitenkin on, että väkivalta on selvästi lisääntynyt, ei pelkästään siitä ilmoittaminen. Viime vuosien selvitykset tukevat huomiota.
 Eniten väkivaltaa esiintyy vanhustenhoidossa, päivystyksissä, mielenterveyspuolella ja kehitysvammahuollossa. Kalevi Rytkölä / Yle
 Suomen Ensihoitoalan Liiton kyselyssä  viime vuonna yli 90 prosenttia vastaajista kertoi kokeneensa työssä väkivaltaa ja joka neljäs vastaaja oli joutunut pahoinpidellyksi. Reilu vuosi sitten Terveyden ja hyvivoinnin laitos teki kyselyn vanhuspalveluiden työntekijöille. Siinä  kahdeksan kymmenestä vastaajasta  oli joutunut ruumiillisen väkivallan kohteeksi.
 – Väkivaltatilanteita on huolestuttavan paljon ja niiden kirjo on laaja. Lievemmässä päässä on huutamista ja haukkumista, ja vakavimmat tapaukset ovat työtapaturmia, joissa työntekijä loukkaantuu ja vammat vaativat sairaalahoitoa, Siun Soten työ suojelupäällikkö Mikko Simonen kuvailee.
 Viime vuonna Siun Sotessa väkivalta aiheutti sairaanhoidon tarvetta 30 työntekijälle.
 Nuoret naiset lähtevät alalta uhkien vuoksi
 Työterveyslaitoksen johtava asiantuntija  Tuula Oksanen  on huolissaan valtakunnallisen Mitä kuuluu -kyselyn tuloksista.
 – Väkivalta on sote-alalla selvä kuormitustekijä. Sitä kokevat erityisesti nuoret ja naiset, esimerkiksi lähihoitajat ja sairaanhoitajat. Se on huolestuttavaa nuorten työurien ja alalla pysymisen näkökulmasta, Tuula Oksanen sanoo.
 Vanhustyössä väkivaltaa ehkäisee, jos hoitajat tuntevat potilaansa hyvin.
 Myös tasavallan presidentti  Sauli Niinistö  otti asiaan kantaa  uudenvuodenpuheessaan .
 Väkivallan lisääntymiseen on monia syitä. Ensihoitaja Tuomas Valtosen mielestä päihteiden sekakäyttö aiheuttaa suuren osan väkivaltatilanteista ambulanssissa.
 – Tuntuu myös, että viranomaisten kunnioittaminen on vähentynyt. Auttaja nähdäänkin uhkana, Valtonen sanoo.
 Vanhustyössä väkivaltaa aiheuttaa usein potilaiden sekavuus. Pitkäaikaisosastoilla hoidettavat ovat aiempaa huonokuntoisempia. Kotihoidossa puolestaan työskennellään yksin, mikä myös kasvattaa väkivallan riskiä.
 Kädet näkyvillä, älä tuijota
 Väkivaltaa tuskin saadaan sote-alalta kitkettyä, toteaa työsuojelupäällikkö Mikko Simonen. Silloin ratkaisuksi jää tilanteiden ennakointi. Siihen Siun Sotessa pyritään kouluttamalla henkilökuntaa. Tähän mennessä noin viidennes henkilöstöstä on käynyt väkivaltatilanteita käsittelevän Avekki-koulutuksen.
 – Tavoitteena on, että meidän henkilöstö osaa lukea uhkatilanteita etukäteen ja pyrkii rauhoittamaan tilanteen ennen kuin mitään tapahtuu. Ja kun tapahtuu, on tärkeää osata toimia niin, ettei kukaan vahingoitu, Mikko Simonen sanoo.
 Pidä kädet näkyvillä, mutta ei puuskassa. Puhu selkeitä, lyhyitä lauseita. Kerro, mitä teet. Katso silmiin, mutta älä tuijota. Pysy rauhallisena. Varmista, että pääset tarvittaessa pois tilanteesta.
 Tuomas Valtonen ja Vesa Parviainen purkavat väkivaltatilanteet yleensä työparin kanssa heti tapahtuman jälkeen. Laura Kosonen / Yle
 Muun muassa tällaisia perustaitoja Siun Soten turvallisuuskouluttaja  Markus Haukka  neuvoo ensihoitajille.
 – Jos ihminen on sekava, sanat eivät mene läpi. Yli puolet viestinnästä tapahtuu kehon kielellä. Tärkeintä on pysyä itse rauhallisena, Haukka sanoo.
 Vanhustyössä avainasia Haukan mielestä on, että hoitajat tuntevat potilaansa ja heidän tapansa. Jos vanhus vastustelee, kannattaa pohtia, voisiko pesun tai vaipanvaihdon siirtää rauhallisempaan hetkeen.
 Uhkailuun turtuu
 Väkivalta sote-alalla on myös resurssikysymys. Sitä voidaan ennaltaehkäistä niin, että hoitajia on työvuoroissa riittävästi. Erityisesti ilta- ja yöaikaan sairaalaosastoilla on yleensä pienempi miehitys, jolloin työntekijöiden asema on turvattomampi.
 Ensihoitajat Tuomas Valtonen ja Vesa Parviainen tunnistavat väkivallan aiheuttaman kuormituksen.
 – Uhkailuun tottuu, vaikka ei varmaan pitäisi. Useimmiten asiat puretaan työparin kanssa, mutta työpaikalla on myös mahdollisuus ohjattuun jälkipurkuun. Väkivallasta puhutaan selvästi enemmän kuin ennen, Vesa Parviainen sanoo.

Yli puolet sote-alan työntekijöistä raportoi väkivallasta – Ensihoitaja: "Uhkailu on päivittäistä, kiinni käydään joka kuukausi"


Summary: Taloustutkimus aikoo jatkossa kiintiöidä ruotsinkieliset vastaajat puoluekannatusmittauksissa.

RKP sai Ylen  uusimmassa puoluekannatusmittauksessa  2,5 prosentin kannatuksen. Kannatus laski siten peräti 1,5 prosenttiyksikköä  edelliseen mittaukseen  verrattuna.
 Mittauksen toteuttaneen Taloustutkimuksen tutkimusjohtaja  Tuomo Turja   arvioi tänään Svenska Ylelle , että kyse on tilastopoikkeamasta. Se johtuu liian pienestä vastaajamäärästä tietyillä alueilla.
 – Teimme joulukuussa paljon vähemmän haastatteluja RKP:n vahvoilla alueilla Turun saaristossa ja ruotsinkielisellä Pohjanmaalla, Turja sanoi.
 Yle Uutisgrafiikka
 Taloustutkimus tavoitti RKP:n "vahvoilta alueilta" kymmeniä vastaajia normaalia vähemmän.
 Ylen puoluekannatusmittauksen kysymykset esitetään osana laajempaa puhelinkyselyä, jossa on mukana myös muita kuin puoluekannatukseen liittyviä kysymyksiä. Tällä tavoin kyselyn hinta voidaan pitää kohtuullisena. Kysymykset ovat suomenkielisiä.
 "Emme tee aluekiintiöitä puolueiden kannatuksen perusteella"
 Tuomo Turja kertoo nyt, että Taloustutkimus aikoo tulevissa kyselyissä kiintiöidä ruotsinkieliset vastaajat. Jatkossa lopullisessa otoksessa olisi ruotsia äidinkielenään puhuvia samassa suhteessa kuin väestössäkin.
 – Emme tee aluekiintiöitä sen perusteella, missä jotain puoluetta satutaan kannattamaan. RKP:n aliedustus pyritään siksi korjaamaan siten, että ruotsinkielisen väestön osuus haastatteluissa on heidän väestöosuuttaan vastaava.
 Suuraluetason aluekiintiöt Taloustutkimuksella ovat jo käytössä.
 Mittauksen tulos on hämmästyttänyt RKP:n poliitikkoja. RKP:n puoluesihteeri  Fredrik Guseff  ei esimerkiksi usko, että puolueen kannatus olisi laskenut kolmanneksen kuukauden aikana.
 Juttua on korjattu klo 18:32. Taloustutkimuksella on käytössä alueelliset kiintiöt, toisin kuin jutussa aiemmin kerrottiin.
 Lue myös:
 Ylen puoluekannatusmittaus: Perussuomalaisille iso nousu, kokoomus kirii SDP:tä
 Analyysi: Jännittävä kisa vaalipiirien viimeisistä paikoista ratkaisee eduskuntavaalien voittajat ja häviäjät
 Toimittajalta: Miksi uudistimme puoluekannatusuutisoinnin vaalivuoden alkuun?

Taloustutkimus RKP:n kannatuslaskusta: Tilastollinen virhe, joka korjataan


Summary: Vihaa verkossa lietsovasta tai toista väkivallalla uhkaavasta henkilöstä voi tulla HAH. Siitä alkaa viranomaisten työ.

Keskusrikospoliisin tiedusteluosaston sisälle on vuoden 2015 lopulla perustettu toimintayksikkö, jonka tehtävänä on kohdennetun väkivallan ennaltaestävä toiminta. Nykyisellään siinä toimii noin 10 henkilöä.
 Suurin osa poliisin päivittäisestä ennaltaestävästä työstä on poliisilaitosten vastuulla, mutta Keskusrikospoliisin yksikkö tukee laitoksia ja myös muita viranomaisia arvioimaan, tunnistamaan ja ennaltaehkäisemään väkivaltatilanteita. Tarvittaessa yksikkö antaa ehdotuksia, miten missäkin tilanteessa kannattaisi toimia.
 UHKAT-yksikön päivittäisjohtajana toimiva rikoskomisario  Santeri Sivonen  sanoo, että huolta aiheuttavalla henkilöllä tarkoitetaan yksilöä, joka aiheuttaa huolta käyttäytymisen, ajatustensa tai elämäntilanteensa suhteen.
 – Useimmiten kysymys on väkivallan mahdollisesta uhkasta. Huolta aiheuttaa, että henkilö käyttäytyy väkivaltaisesti, tekee jonkun väkivaltaisen teon tai on itsetuhoinen.
 Huolen herättää usein käyttäytymisessä tapahtunut muutos. Henkilö saattaa pyörittää mielessään väkivaltaisia ajatuksia ja alkaa purkaa niitä näkyvästi. Tyypillinen tilanne on esimerkiksi, että huolta aiheuttava henkilö saattaa alkaa levittää netissä pelkoa aiheuttavaa materiaalia.
 HAH ei ole sama kuin terroristi tai radikalisoitunut
 Vaikka huolta aiheuttava henkilö vie ajatukset terrorismin uhkaan, muistuttaa Santeri Sivonen, että henkilön tausta voi olla mikä tahansa. Huolta aiheuttava henkilö ei ole kiertoilmaus radikalisoitumiselle tai terrorismille.
 – Se on mahdollisimman neutraali termi. Sen voi ymmärtää jokainen tavallinen ihminen, joka huolestuu, että mitähän tällä ihmisellä on mielessä.
 Huolta aiheuttavasta henkilöstä voi ilmoittaa omalle poliisilaitokselle suoraan tai nettivinkkinä. Asian voi ottaa myös puheeksi vaikka poliisipartion kanssa. Muitakin viranomaisia voi lähestyä. Huolen voi viedä eteenpäin myös työpaikalla tai koulussa.
 – Se voi olla myös soitto 112:seen. Vakavissa asioissa ihminen on velvollinenkin auttamaan.
 Tiedon saatuaan poliisi pyrkii olemaan yhteydessä huolta aiheuttavaan henkilöön tämän voinnin selvittämiseksi.
 Haastattelemalla saadaan lisätietoja mahdollista terveysongelmista, taloushuolista, perhesuhteista tai vaikka vastikään tapahtuneesta työpaikan menetyksestä.
 Sivosen mukaan uhkaavan käytöksen taustalla voi olla useita eri tekijöitä, joiden selvittäminen on tärkeää.
 – Joillekin ihmisille tämä maailman meno vaan on sellainen, että ne asiat alkavat kummitella käyttäytymisen tasolla. Tuntuu, että meno on niin hurjaa, ettei enää siedä sitä. Se alkaa näkyä omassa ajattelumallissa.
 Parasta HAH-työtä on se, josta ei kuulu mitään
 HAH on kirjattu poliisin ennaltaestävän työn vuoteen 2023 ulottuvaan strategiaan. Jatkossa yhä suurempi osa poliisin työtä on ennaltaehkäisevää. Se on vaatinut myös poliisissa ajattelutavan muutosta.
 Poliisille on aina ilmoitettu henkilöistä, jotka käyttäytyvät häiritsevästi ja aiheuttavat huolta, mutta perinteisesti poliisi on silloin tehnyt harkintaa, aloittaako se esitutkinnan tai jättääkö aloittamatta.
 – Ennalta estäminen tarkoittaa, että nyt ollaan jo varhaisessa vaiheessa paikalla ennen kuin mitään rikosta tarvitsee edes epäillä. Silloin pyritään saamaan yhteys henkilöön. Useimmiten sillä tilanne ratkeaa kaikkein parhaiten, Sivonen sanoo.
 Rikoskomisario tietää, että onnistuessaan HAH-työmuoto ei suurta julkisuutta saa.
 – Kun puhutaan ennalta estämisestä ja varhaisesta puuttumisesta henkilön kannalta positiivisessa mielessä, niin silloinhan se menee salassa pidettäviin asioihin. Ei ole tarkoitus leimata henkilöä.
 Vuoden poliisiksi 2018 valittu Santeri Sivonen muistuttaa, että suurimmalla osalla ihmisistä on elämässä hetkiä, jolloin on vaikeaa. Kun vaikeuksia kerääntyy ja niiden käsittelyn kanssa tulee ongelmia, alkavat monet oirehtia. Silloin myös poliisin on osattava arvioida, keneltä huolta aiheuttava henkilö saa parhaiten apua.
 – Mehän emme voi jäädä odottelemaan, että henkilö alkaa suunnitella vakavaa väkivaltaa ja odotella viime hetkeen, että saataisiin jotain näyttöä. Hengen ja terveyden suojaaminen myös huolta aiheuttavan henkilön itsensä kannalta on sitä ensisijaista työtä ja muut tulevat sitten sen jälkeen.
 Huolta aiheuttavana henkilönä ei tarvitse olla lopun ikää. Kun poliisin tiedustelu- ja tutkintatoiminta arvioi, että asiat ovat kunnossa, loppuu myös seuranta.

Poliisikielessä HAH tarkoittaa ”huolta aiheuttavaa henkilöä” – poliisin uusi työmuoto pyrkii arvioimaan henkilön aiheuttamaa uhkaa


Summary: Äärioikeistolainen Vox-puolue pääsi kuninkaantekijäksi Andalusiassa.

Espanjalaisessa mediassa äärioikeistolaiseksi luonnehdittu Vox-puolue on noussut toden teolla muokkaamaan maan politiikkaa.
 Reilu kuukausi sitten Vox nappasi noin 11 prosentin kannatuksen Espanjan väkirikkaimman maakunnan Andalusian vaaleissa. Äänipotti toi 12 paikkaa 109-paikkaiseen alueparlamenttiin.
 Kannatus tuli tutuilla äärioikeistolaisten ja oikeistopopulististen puolueiden teemoilla – islamin, maahanmuuton ja korruption vastaisilla ja homofobisilla puheilla.
 Menestys sinetöityi eilen, kun Andalusian parlamenttiryhmät neuvottelivat maakunnalle hallituksen. Vox ei tule mukaan konservatiivisen Kansanpuolueen (PP) ja keskusta-oikeistolaisen Ciudadanosin hallitukseen, mutta se antaa sille tukensa.
 Vox antaa tukensa, mutta millä hinnalla?
 Hallituskoalitio tarvitsee Voxia. Siihen tukeutuen se saa enemmistön alueparlamentissa.
 Voxin suoma tuki ei ole ilmaista. Se haluaa myös vaikuttaa aluehallituksen politiikkaan.
 Andalusiassa on korkea työttömyys, iso osa Välimeren ylittävistä siirtolaisista rantautuu maakunnan rannoille ja korruptiossa riittää kitkettävää.
 Juuri näissä asioissa Vox tahtoo äänensä kuuluviin. Työttömyyden torjunta ja korruption vastaisuus on kirjattu uuden hallituksen ohjelmaan.
 Hallitus ei taipune Voxin vaatimiin maahanmuuttajien massakarkotuksiin, mutta joutuu nostamaan maahanmuuton rajoitukset jollain toisella tavalla toimintalistalleen.
 Andalusialainen Handmaid's Tale
 Suurimman polemiikin Vox on toistaiseksi aiheuttanut vaatimuksillaan muokata perheväkivallan kieltävää lakia. Voxin näkemys on, että laki suosii naisia ja sortaa miehiä.
 Hallitus ei lähde lakia aukaisemaan, mutta Voxin kovat puheet ovat jääneet elämään julkiseen keskusteluun. Vox syyttää juuri lain yhteydessä radikaalia feminismiä miesten alistamisesta.
 Todellisuus ei varsinaisesti tue Voxin tulkintaa. Perheväkivaltaa on Espanjassa tilastoitu vuodesta 2003 lähtien, ja tänä aikana lähes tuhat naista on kuollut perheväkivallan seurauksena.
 Puolue tahtoo myös poistaa feministijärjestöiltä tuen ja samaan syssyyn muuttaa tasa-arvoasiain ministeriön perheministeriöksi. Samaan logiikkaan kuuluu, että Vox tahtoo rajoittaa aborttioikeutta ja vastustaa homoliittoja.
 Tasa-arvoa ja naisten asemaa ajavat järjestöt ja henkilöt ovat olleet kauhuissaan Voxin linjauksista. Puolueen vaalimenestyksen myötä Handmaid's Tale -maailman on sanottu rantautuneen Andalusiaan.
 Voisi kuvitella, että Voxin machohenkiset julistukset vetosivat vaaleissa enemmän miehiin kuin naisiin. Näin ei ole –  äänestäjissä oli yhtä paljon niin miehiä kuin naisiakin.

Espanjan äärioikeisto ahdisti Andalusian hallituksen nyrkin ja hellan väliin – perheväkivallan kieltävä laki ensimmäinen uhri


Summary: Yhdysvalloissa on tällä hetkellä voimassa 31 erilaista ja eri presidenttien antamaa hätätilajulistusta.

Yhdysvaltain presidentti  Donald Trump  on uhannut julistaa kansallisen hätätilan saadakseen rahoituksen muurin rakentamiselle Meksikon vastaiselle rajalle.
 Trump on ilmoittanut pitävänsä maan hallinnon osittain suljettuna, kunnes rahoitus ratkeaa. 800 000 työntekijään vaikuttava  hallinnon sulku on jatkunut jo lähes kolme viikkoa .
 Keskiviikkoisessa puheessaan Trump  ei ilmoitusta antanut, mutta hätätilan julistaminen ei edelleenkään ole poissuljettua. Torstaina Trump matkustaa Meksikon rajalle ja pitää siellä uuden puheen.
 Muurin rakentaminen oli yksi Trumpin keskeisistä vaalilupauksista presidentinvaalikampanjassa. Trumpin mukaan muuria tarvitaan estämään laittomien siirtolaisten pääsy Yhdysvaltoihin ja ehkäisemään huumeiden salakuljetusta ja väkivaltarikollisuutta.
 Rajaviranomaisten mukaan siirtolaisten määrä  on laskenut selvästi vuosituhannen alusta. Viime vuonna määrä nousi jonkin verran edellisvuodesta.
 Yhdysvaltain ja Meksikon välinen raja-aita Calexicossa Kaliforniassa.  Apu Gomes / AFP
 Trump kutsuu rajan vuotamista humanitaariseksi katastrofiksi, joka voidaan pysäyttää vain rakentamalla muuri. Viime aikoina Trump on tarkentanut, ettei kyseessä olisi betonimuuri, vaan teräsaita. Hän vaatii 5,7 miljardin dollarin (vajaan viiden miljardin euron) rahoitusta hankkeelle.
 Demokraatit ovat tyrmänneet Trumpin vaatimukset.
 Hätätilan julistaminen voisi olla Trumpille mahdollisuus kiertää kongressi. Miten muuri ja hätätilalainsäädäntö liittyvät toisiinsa?
 1) Mitä kansallinen hätätila Yhdysvalloissa tarkoittaa?
 Yhdysvalloissa presidentti voi julistaa halutessaan kansallisen hätätilan, joka antaa hänelle lisää toimivaltaa.
 – Laissa ei tarkenneta mitä hätätila käytännössä tarkoittaa, eli se jää presidentin tulkinnan varaan, toteaa yliopistonopettaja  Anna Kronlund  Jyväskylän yliopistosta. Kronlund on tehnyt väitöskirjansa sota- ja poikkeustilaan liittyvistä keskusteluista Yhdysvaltain kongressissa.
 Yhdysvaltoihin pyrkiviä siirtolaisia Tijuanassa 30. joulukuuta.  Guillermo Arias / AFP
 Tutkimuslaitos  Brennan Center for Justice on laskenut, että hätätilajulistuksella presidentti  voi saada käyttöönsä yli 130 lisäkeinoa normaaleihin valtaoikeuksiin verrattuna.
 Kansallisen hätätilan ideana on se, että kriisitilanteessa hallinto pystyisi toimimaan mahdollisimman nopeasti. Hätätilan julistaessaan presidentin pitää ilmoittaa toimenpiteet, joita hän aikoo käyttää.
 2) Voisiko Trump saada muurirahat hätätilan turvin?
 Hätätilan turvin Trump voisi pyrkiä ohittamaan kongressin muurin rahoittamisessa. Kyseessä olisi poikkeuksellinen keino.
 –  On todella merkittävää, jos presidentti yrittää kiertää kongressin, jonka käsissä budjettivalta on, sanoo Anna Kronlund.
 On arvioitu, että Trump voisi pyrkiä saamaan rahoitusta muuriin puolustusministeriön määrärahoista.
 Yhdysvaltain ja Meksikon rajaseutua New Mexikon ja Ciudad Juárezin välillä.  Alejando Bringas / EPA
 Tutkimuslaitos Brennan Center for Justicen mukaan Trump voisi vedota kahteen säädökseen, jotka ehkä mahdollistaisivat puolustusministeriön määrärahojen ja resurssien käytön muurin rakentamiseen. Trump ei ole kuitenkaan tätä tarkentanut.
 –  Trumpin puhe poikkeustilasta on ollut ympäripyöreää, koska hän ei ole spesifioinut sitä, mistä raha muurin rakentamiseen tulisi, Kronlund pohtii.
 3) Miksi Yhdysvalloissa kongressi antaa näin laajan vallan presidentille?
 Vuonna 1976 hätätilalakia muutettiin siten, että presidentin on julistuksen yhteydessä kerrottava, miten hän aikoo käyttää lisävaltaoikeuksiaan.
 Kongressi yritti tuolloin suitsia presidentin valtaa hätätilan julistamisessa. Tämä ei kuitenkaan onnistunut. Presidentit ovat pitäneet edeltäjiensä asettamia julistuksia voimassa uusimalla niitä vuodesta toiseen.
 Kongressilla on oikeus arvioida hätätilan tarpeellisuutta ja kumota se. Toistaiseksi näin ei ole kertaakaan tapahtunut. Presidentin veto-oikeuden kumoaminen vaatii kongressissa kahden kolmasosan enemmistön.
 Demokraattijohtajat Chuck Schumer ja Nancy Pelosi tiedotustilaisuudessa Donald Trumpin kanssa käytyjen neuvottelujen jälkeen Valkoisessa talossa keskiviikkona.  Shawn Thew / EPA
 Todennäköistä on, että hätätilan julistaminen rajamuurin rahoittamiseksi johtaisi Yhdysvalloissa oikeustoimiin.
 –  Täytyy muistaa, että presidentin vallan rajoituksista on käyty paljon ennenkin keskustelua ja niitä on usein myös haastettu oikeusistuimissa. Tässä voidaan kokeilla, mihin asti presidentin valta riittää ja mitkä ovat sen rajoitukset, sanoo yliopistonopettaja Anna Kronlund.
 Valkoinen talo on selvittänyt edellytyksiä hätätilan julistamiseen,  kertoi muun muassa CNN aiemmin .
 4) Yhdysvallat on ollut "pysyvässä hätätilassa"
 Vuonna 1976 tehdyn lakimuutoksen jälkeen Yhdysvaltain presidentti on julistanut kansallisen hätätilan 58 kertaa. Niistä 31 on edelleen voimassa. Voimassa olevista hätätiloista kahta luukuunottamatta kaikki liittyvät talouspakotteisiin.
 Uutiskanava CNN on listannut voimassa olevat hätätilajulistukset.
 Presidentti  Jimmy Carterin  Iranille vuonna 1979 asettamat pakotteet ovat voimassa, samoin vaikkapa  George W. Bushin  Zimbabwelle asettamat pakotteet.
 Toisin sanoen Yhdysvalloissa on ollut jokin hätätilajulistus yhtäjaksoisesti voimassa lähes 40 vuoden ajan.
 Vuonna 2001 syyskuun 11. päivänä tehtyjen terrori-iskujen jälkeen presidentti George W. Bushin julistamaa hätätilaa Trump jatkoi viime vuoden lopussa. Hätätilaa on jatkettava vuosittain.
 5) Trump on julistanut hätätilan kolmesti
 Presidentti Donald Trump on julistanut tähän mennessä kolme kertaa kansallisen hätätilan.
 Trumpin joulukuussa 2017 antama julistus koski pakotteita 13 myanmarilaiselle, jotka olivat syyllistyneet ihmisoikeusrikoksiin ja korruptioon. Pakotelistalle laitettiin muun muassa kenraaleja, jotka olivat syyllistyneet rohingya-muslimien etniseen puhdistukseen.
 Syyskuussa 2018 Trumpin julistama hätätila koski Yhdysvaltain vaaleihin liittynyttä hakkerointia ja sosiaalisen median kampanjoita. Sen tarkoituksena on rangaista ulkomaalaisia, jotka sekaantuivat vaaleihin.
 Viime marraskuussa Trump julisti kansallisen hätätilan, joka koski Nicaraguan presidentin  Daniel Ortegan  hallintoa ja sen siviilejä vastaan kohdistamaa väkivaltaa ja painostusta.
 Aiheesta muualla:
 The Atlantic: What the President Could Do If He Declares a State of Emergency
 CNN: Trump's wall would be the 32nd active national emergency
 The New York Times: National Emergency Powers and Trump’s Border Wall, Explained

Trump voi yhä yrittää hankkia rahat Meksikon muuriin julistamalla hätätilan – Viisi huomiota hätätilalain merkityksestä Yhdysvalloissa


Summary: Metsäyhtiö UPM sai luvan purkaa Hallan tehdasalueelta viimeisetkin rakennukset.

Rakennusten tai niiden osien rakentaminen sekä maa- ja vesirakentaminen

Tästä on kyse Metsäyhtiö UPM:lle on myönnetty lupa purkaa vanhoja rakennuksia Kotkan Hallassa Hallan vanhoja rakennuksia ei ole kaavassa suojeltu ja ne ovat päässeet huonoon kuntoon Hallan saaressa toimi saha vuodesta 1876 vuoteen 1986 asti
 Vanha rautatiesilta nukkuu lumivaipan alla. Horisontissa taivasta vasten piirtyy tehtaan punatiilinen piippu. Yhtä syvässä unessa ovat vanhan Hallan tehdasalueen voimalaitos ja ruokalarakennus. Yksikään niistä ei ole ollut käytössä yli 30 vuoteen.
 Pian ne katoavat Kotkan maisemasta kokonaan, sillä kaupunki on myöntänyt metsäyhtiö UPM:lle purkuluvan. Samalla häviävät viimeiset maamerkit Hallan sahasta, joka oli toiminnassa yli sata vuotta.
 – Surullista. Se oli aikoinaan niin suuri yhdyskunta ja kansainvälisten yhteyksiensä vuoksi merkittävä. Menetys on kulttuuri- ja teollisuushistorian kannalta suuri, mutta rakennukset ovat kieltämättä hurjassa kunnossa, sanoo rakennustutkija  Kirsi Toivonen  Kymenlaakson museosta.
 Museo on hakenut rakennuksille suojelua kahteen otteeseen, mutta kummallakin kerralla hakemus torpattiin. Päätöksissä vedottiin rakennusten huonoon kuntoon.
 Hallan saarella on sangen värikäs historia, johon liittyy muun muassa eräs henkirikos.
 Juulia Tillaeus / Yle
 Koiran haukuntaa
 Höyrysaha perustettiin Hallan saareen 1870-luvulla, kun norjalainen Aslak Holmsen vuokrasi saaren 50 vuodeksi. Saha siirtyi UPM:n edeltäjälle eli Kymi-yhtiölle 1930-luvun alussa. Alueelle syntyi vanhan ajan teollisuusyhteisö asuntoineen, kouluineen ja kauppoineen. Myös tehtaanjohtaja asui saaressa. Tehtaantyöväkeä asui saaren lähialueilla kuten Tiutisessa.
 Vuonna 1971 Hallan tehtailla syttyi suuri  tulipalo , jonka yhteydessä tapahtui myös räjähdys. Palo levisi nopeasti ja tuhosi lajittelu- ja rimoituslaitoksen. Palokunta onnistui kuitenkin estämään palon leviämisen saharakennukseen ja puruvarastoon.
 Rakennuksia ei voi käyttää eikä kukaan ole halunnut ottaa niistä suojeluvastuuta.  Veli Tuominen
 Sahan tuotantoa alettiin supistaa 1980-luvun alussa. Se lopetti toimintansa vuonna 1986. Saharakennus purettiin pian, mutta asukkaita alueella oli vielä pitkään. Suomen Kuvalehti kertoi pari vuotta sitten, että 1990-luvulla kauppa poltettiin ja talojen ovet sekä ikkunat teljettiin. Rakennustutkija Kirsi Toivonen muistaa kuulleensa tarinan, jonka mukaan tehtaanjohtajan talon naapurissa sijaitsevassa puutalossa haukkui koira vielä 2000-luvun alussa.
 Hallassa toimii nykyisin satama, jonka kautta kulkee muun muassa haketta ja puutavaraa. 1990-luvulla alue oli otsikoissa, kun satama-altaasta löytyi ruumis.
 Juulia Tillaeus / Yle
 Paljastui, että kyseessä oli henkirikoksen uhri. Miestä oli ammuttu ja hänen jalkoihinsa oli sidottu betonipainot. Rikos pysyi mysteerinä, kunnes tunnettu huumepomo  Lauri "Late" Johansson  tunnusti surman vuonna 2008 tultuaan uskoon.
 Tuhopolttoja
 UPM purki tehdasalueelta vanhan kuivaamon ja sellutehtaan jäänteet 2000-luvun alkupuolella. Alueella oli myös vanha tehtaanjohtajan talo, joka  tuhoutui tulipalossa  vuonna 2016. Aiemmin vuonna 2012 paloi toimistorakennus ja paloa epäiltiin tuhopoltoksi.
 Viimeisiä pystyssä olevia rakennuksia ei ole suojeltu kaavassa, ja ne ovat päässeet huonoon kuntoon. Rakennusten seinät ovat myös täyttyneet graffiteilla vuosien myötä. Rautatiesillan purkamiseen myönnettiin lupa vuonna 2004, mutta se raukesi ja purkamista haettiin nyt uudestaan.
 Kymenlaakson museo vastusti rakennusten purkamista, ja purkulupahakemuksesta tehtiin myös toinen huomautus.
 Hallan sahan vanha ruokalarakennus.  Juulia Tillaeus / Yle
 Rakennukset ja rautatiesilta ovat päässeet erittäin huonoon kuntoon. UPM perustelee rakennusten purkamista erityisesti turvallisuudella.
 – Käymme vanhoja rakennuksia ja teollisuusalueita läpi yksi kerrallaan ja teemme niistä riskiarviot. Hallan osalta perusteluna on juuri turvallisuus ja rakennusten kunto. Rakennuksia ei voi käyttää eikä kukaan ole halunnut ottaa niistä suojeluvastuuta, perustelee kiinteistöpäällikkö  Veli Tuominen  UPM:ltä.
 Kaupunki edellyttää, että UPM dokumentoi rakennusten ja sillan nykytilan ennen purkutöiden aloittamista. Purkaminen on tarkoitus saada tehty kesäkuun loppuun mennessä.
 Purkuluvat eivät ole vielä lainvoimaisia. Kaupunki edellyttää, että purkutyöt on saatettava loppuun vuoden 2022 tammikuun loppuun mennessä.
 Joulukuussa hyväksytyssä Kotkan-Haminan seudun strategisessa yleiskaavassa Hallan alue on varattu teollisuus-, logistiikka tai satamatoimintojen alueeksi sekä asuinrakentamisen reservialueeksi.
 Olli Törönen / Yle

Historiallinen tehdasalue kuihtui rapistuneeksi aavekyläksi – 30 vuotta hiljaa seisseet rakennukset ja iso rautatiesilta saavat nyt lähteä


Summary: Arvotalon korjaamisessa ja päivittämisessä nykyaikaan suurimmat haasteet eivät liity tilaratkaisuihin vaan talotekniikan uusimiseen.

Vaasan hallintotalolla kaupunginvaltuuston istuntosali kumisee tyhjyyttään. Arkkitehti  Juho Teppo  ja Vaasan kaupungin toimitilajohtaja  Tapio Ollikainen  silmäilevät salin seiniä ja kattorakenteita.
 – Talohan on hieno. Täällä on ratkaisuja, joita ei voi muuttaa. Täällä on kattorakenteita ja tiettyjä kruusauksia seinäpinnoissa - niitä parannellaan, mutta ei niitä muuttaa voi, toteaa OIlikainen.
 Iso urakka on alkamassa. C. A. Setterbergin 1800-luvulla suunnittelema rakennus peruskorjataan vastaamaan sekä tekniikaltaan että tiloiltaan nykypäivän tarpeita.
 – Ehkä eniten odotuksia kohdistuu siihen, että saadaan talotekniikka toimimaan ja saadaan ihmisille sellaiset nykyaikaiset sisäilmaolosuhteet mitä työ ja tekeminen vaatii, toteaa Ollikainen.
 Vaasan hallintotalon korjauksen pääsuunnittelusta vastaa arkkitehtitoimisto Jorma Teppo Oy. Oululaistoimisto on erikoistunut korjaussuunnitteluun.
 160-vuotias porrashuone on Vaasan hallintotalon arvokkainta osaa. Jarkko Heikkinen / Yle
 Arkkitehti Juho Tepon mukaan arvotalon korjaamisessa suurimmat haasteet liittyvät juuri ilmanvaihto- ja sähkötekniikan uusimiseen. Hallintotalossa suojelukohteita ovat porrashuoneet ja kokoussalit.
 – Kun nykyvaatimusten mukainen uusi tekniikka tuodaan tänne, se pitää pystyä tekemään niin, ettei menetetä talon luonnetta, joka tulee korkeasta sisätilasta ja huonejärjestyksestä. Ilmanvaihtokanavat ja sähköistykset pitää istuttaa vanhaan rakennukseen eikä talon henki saa sen takia muuttua, selvittää Juho Teppo.
 70-luvulla "kopitettiin"
 Juho Teppo esittelee kahdessa vaiheessa rakennetun hallintotalon vanhempaa porrashuonetta. Rappuset ja porrastasanteiden lattiat laatoituksineen ovat säilyneet alkuperäisinä.
 1800-luvun työn jälkeä ja materiaalien kestävyyttä ei voi kuin ihailla.
 70-luvun puolivälissä tehdyn edellisen suuren remontin jäljiltä portaiden kaiteista osa on hävitetty ja porrashuoneesta lohkaistu uudella väliseinällä tiloja toimistokäyttöön.
 – Porrashuone palautetaan entiselleen, lupaa Teppo.
 Juho Tepon mukaan 70-luvulle oli tyypillistä, että tiloja muutettiin "kopittamalla" ja yritettiin saada tilankäyttöä sillä tavalla parannettua. Hallintotalollakin sen aikakauden jälki näkyy.
 Nyt on tullut aika purkaa seiniä, mutta ei alkuperäisiä paikalleen muurattuja seiniä. Ne saavat jäädä.
 – Kevyitä väliseiniä poistetaan ja alkuperäisiä huonetiloja ja -järjestyksiä palautetaan, toteaa Teppo.
 Koppikonttorista monitilatoimistoksi
 Vaasan hallintotalo on rakennettu kahdessa vaiheessa. Alun perin rakennus tehtiin 1850- ja 60-lukujen taitteessa apteekiksi ja asuintaloksi. 1920-luvun lopussa taloa laajennettiin. Kaupungin omistuksessa se on ollut vuodesta 1911 lähtien.
 Nykyisin hallintotalo on kaupungin keskushallinnon käytössä. Siellä kokoustavat kaupunginhallitus ja -valtuusto.
 Peruskorjattu ja ehostettu talo otetaan uudelleen käyttöön vuoden 2021 alussa. Silloin talo on kaikilta osin nykymääräysten mukainen, turvallinen ja esteetön.
 Myös tehokkuutta hallintotalon tilojen käyttöön saadaan lisää. Työntekijöitä taloon mahtuu useita kymmeniä enemmän kuin ennen remonttia, kun omista työhuoneista luovutaan ja niiden tilalle tulee muun muassa yhteisiä kokoustiloja.
 – Tänne tulee Vaasan mittapuun mukaan aivan uudentyyppinen monitilatoimistoratkaisu. Nyt katsotaan toimihenkilöpuolella, mitä työn tekeminen on tänä päivänä ja mitä se vaatii tiloilta, kehaisee toimitilajohtaja Ollikainen.
 Hän sanoo, että ensi kädessä ei kuitenkaan tavoitella tilankäytön tehokkuutta.
 – Se tulee toiminnan muuttumisen myötä se tehokkuus niin tilankäyttöön kuin myös ajankäyttöön.
 Juho Teppo remontin tieltä tyhjennetyssä kaupunginvaltuuston istuntosalissa. Jarkko Heikkinen / Yle
 Seuraavat 160 vuotta
 Monitilaratkaisu saadaan arkkitehti Juho Tepon mukaan istutettua vanhan rakennuksen raameihin. Aivan helppoa se ei ole, mutta onnistuu, vakuuttaa Teppo.
 – Tässä kuitenkin ollaan yllättävän väljissä tiloissa, mutta on siinä oma istuttamisensa silti. Vanhemmalla puolella, jossa on puuvälipohja, ollaan jännemitoissa jo nykyisellään maksimaalisessa pituudessa, mutta uudemmassa betonivälipohjaisessa osassa jänneväli on pidempi ja tilojen suunnittelu helpompaa.
 Työhuoneitakin hallintotalolle jää ja suunnittelussa on yhtenä lähtökohtana ollut tilojen muunneltavuus.
 – Pienempiä rauhallisen työn huoneita tulee ja nykyiset työhuoneet voidaan aina palauttaa yhden hengen huoneiksi, jos sellaiseen on tarvetta.
 160-vuotiaan talon historia osoittaa, että ajat ja tarpeet muuttuvat.
 – Juuri näin. Ei pidä ajatella vain 10 vuoden aikajännettä vaan pitää ajatella, että seuraavat 160 vuotta mahdollistetaan tilojen erilainen käyttö ja joustavuus, selvittää Teppo
 Vaasan hallintotalo valmistui alunperin 1860-luvun alussa apteekiksi ja asuintaloksi. Jarkko Heikkinen / Yle

160-vuotias talo taipuu monitilatoimistoksi – 70-luvulla tehdyt "kopitukset" saavat kyytiä Vaasan hallintotalossa


Summary: Maduron virkaanastujaisiin osallistui Latinalaisen Amerikan vasemmistopresidenttejä, mutta lukuisat Etelä-Amerikan maat eivät lähettäneet seremonioihin edustajiaan.

Venezuelan presidentti  Nicolas Maduro  on vannonut virkavalansa maan pääkaupungissa Caracasissa.
 Maduron toista presidentinkautta varjostaa maata ravisteleva vakava talouskriisi, jonka vuoksi pulaa on muun muassa ruoasta ja lääkkeistä. Yli kaksi miljoonaa ihmistä on paennut Venezuelasta maan vaikean taloustilanteen vuoksi.
 Seremonioihin osallistui Latinalaisen Amerikan vasemmistopresidenttejä, kuten Nicaraguan  Daniel Ortega , Bolivian  Evo Morales  sekä Kuuban  Miguel Diaz-Canel . Meksiko oli lähettänyt seremonioihin vain matalalan tason diplomaatin. Maduron mukaan kaikkiaan 94 maata lähetti edustajansa virkaanastujaisiin.
 Yhdysvallat, EU ja lukuisat Latinalaisen Amerikan maat pitävät viime kevään presidentinvaalien tulosta peukaloituna.
 Presidentti  Donald Trumpin  turvallisuusneuvonantaja  John Bolton  ilmoitti Twitterissä illalla, ettei Yhdyvallat tunnusta Maduroa Venezuelan presidentiksi. Boltonin mukaan Yhdysvallat jatkaa Venezuelan ”korruptoituneen hallinnon” painostamista ja vetoaa Venezuelan demokratian ja vapauden puolesta.
 Myös Liman ryhmä, joka koostuu pääosin Latinalaisen Amerikan maista, on vedonnut Maduroon, jotta tämä luovuttaisi vallan Venezuelan parlamentille, kunnes uudet presidentinvaalit voidaan pitää. Maduro on tyrmännyt vetoomuksen ja kuvaillut sitä vallankaappaukseen yllyttämiseksi.

Venezuelan Maduro vannoi virkakavalan – lukuisat maat pitävät vaalitulosta peukaloituna


Summary: Vanhan Tikkurilan kirkon perustuksista löytynyt aikakapseli sisälsi rakentamisaikaisia papereita ja kolikoita.

Kirkon peruskirja, pääpiirustukset, työselitykset sekä kaikki käytössä olleet kolikot vuodelta 1956. Nämä esineet on haluttu säilöä jälkipolville Tikkurilan kirkon rakennustöiden yhteydessä.
 Kirkon perustuksissa yli puoli vuosisataa maannut kupariputki avattiin rautasahan ja taltan avulla torstaina. Löydöt talletetaan Vantaan kaupunginmuseon kokoelmiin.
 Tikkurilan vanha kirkko päädyttiin purkamaan muun muassa sisäilmaongelmien takia.
 Vanhan kirkon tilalle nousee uusi  pyramidin muotoinen kirkko , joka on tarkoitus ottaa käyttöön joulun alla vuonna 2020.
 Myös uuden kirkon perustuksiin laitetaan aikakapseli, jonka tulevasta sisällöstä voi tehdä ehdotuksia  Vantaan seurakunnille .

Video: Puretun kirkon perustuksista löytynyt aikakapseli tuo terveiset yli 60 vuoden takaa – Mitä säilöisit aikakapseliin nyt?


Summary: Muut pankit ottaneet maksut käyttöön jo aiemmin.

OP luopuu huhtikuun alussa maksuttomista käteisnostoista. OP on ilmoittanut asiakkailleen, että kuukaudessa saa jatkossa neljä maksutonta automaattinostoa, mutta viidennestä lähtien nostoista peritään 0,55 euroa kappale.
 Omistaja-asiakkailleen OP sallii kahdeksan ilmaista nostoa kuukautta kohti. Omistaja-asiakkaita eli oman osuuspankkinsa jäsenmaksun maksaneita asiakkaita on 1,9 miljoonaa, yli puolet OP:n asiakaskunnasta.
 OP:n henkilö- ja pk-yritysasiakkaiden liiketoiminnanjohtaja  Harri Nummela  kertoi STT:lle sähköpostitse, että OP:n asiakkaista kuusi prosenttia nostaa käteistä useammin kuin neljä kertaa kuukaudessa.
 – Käteisen käyttäminen vähenee koko ajan kaikissa ikäryhmissä, noin 10 prosenttia vuodessa, Nummela totesi.
 Useimmat OP:n konttorit tarjoavat edelleen maksuttomia käteisnostoja. Käteistä saa myös lähes 2 000 kaupan kassalta, Nummela huomautti.
 Käytännössä OP siirtyy huhtikuussa samaan käytäntöön, jota useimmat muutkin pankit noudattavat. Nordea sallii neljä maksutonta käteisnostoa kuukaudessa, ja viidennestä lähtien peritään 0,40 euron maksu.
 Danske sallii viisi maksutonta nostoa ja perii seuraavista 0,60 euroa. S-Pankki tarjoaa maksuttomia käteisnostoja S-tililtä S-ryhmän toimipisteistä. Automaattinostot euroalueella maksavat kuudennesta nostosta eteenpäin euron kappale.
 Aktia ei peri käteisnostoista maksuja. Ålandsbanken perii euron kuudennesta nostosta eteenpäin.
 Suomen Pankissa kannetaan huolta käteisen saatavuudesta
 Pankkien käteispalvelujen tarjonta on alkanut huolestuttaa Suomen Pankkia. Johtokunnan jäsen  Tuomas Välimäki  sanoi marraskuussa Taloustoimittajien tilaisuudessa, että käteispalvelujen supistuminen on monin paikoin tapahtunut liian nopeasti. Noin kymmenen prosenttia suomalaisista käyttää edelleen käteistä pääasiallisena maksutapanaan.
 Suomen Pankki linjaa, että pankkien asiakkailla on oltava oikeus tehdä tililtään kohtuullinen määrä ilmaisia käteisnostoja. Kohtuullinen määrä olisi Välimäen mukaan noin yksi nosto viikossa.

Myös OP alkaa periä maksuja ahkerilta käteisnostajilta


Summary: Poliisi kaipaa havaintoja Kia Ceed -merkkisestä henkilöautosta. Poliisin mukaan ajoneuvossa on aseistettu vaarallinen henkilö.

Pudasjärvellä Pohjois-Pohjanmaalla löytyi kuollut mies torstaina läheltä samana aamuna palanutta omakotitaloa. Poliisi epäilee, että tapahtumiin liittyy henkirikos.
 Pelastuslaitos sai hälytyksen omakotitalon tulipalosta Petäjänkankaantielle torstaina ennen aamukahdeksaa. Paloa tutkittaessa löydettiin lähistöltä ulkoa tien vierestä kuollut mies.
 Tuli tuhosi rakennuksen pahoin.
 Poliisi kaipaa asiaan liittyen havaintoja punaisesta Kia Ceed -henkilöautosta, jonka rekisterinumero on GIM-639. Ilmoittaa voi myös muista havainnoista Petäjäkankaantieltä yön ja aamun ajalta. Tiedot pyydetään ilmoittamaan hätäkeskuksen numeroon 112.
 Poliisi kertoi torstai-iltana tiedotteessa, että henkilöautossa on aseistettu vaarallinen henkilö.
 Poliisi kertoo tiedottavansa tapauksesta lisää aikaisintaan perjantaina.

Kuollut mies löytyi palaneen omakotitalon läheltä Pudasjärvellä – poliisi epäilee henkirikokseksi


Summary: Opinto-ohjaaja rauhoittelee nuoria, ettei koko tulevaisuudesta päätetä tässä ja nyt.

Tulevaisuus ahdistaa, myöntävät Varkauden lukion abiturientit  Henna Uski ,  Henna Heiskanen  ja  Emma-Maria Nyyssönen .
 Heitä stressaa se, että suunnitelmia joko on tai ei ole. Tärkeiden päätösten kanssa samaan aikaan olisi vietävä läpi kevään kirjoitukset. Tavoitteena on saada valkolakki kevään päätteeksi.
 – Minulla ei ole mitään selkeää suunnitelmaa, että mille alalle haluaisin. Kirjoitusten vuoksi tuntuu, että tällä hetkellä ei ole tarpeeksi aikaa miettiä, tuskailee Henna Uski.
 Heiskasella puolestaan tulevaisuuden ammatti oli mietittynä jo lapsena. Nyt paineita syntyy siitä, jos suunnitelmat eivät onnistukaan.
 – Varasuunnitelmaa ei ole, nuori nainen sanoo.
 Uski, Heiskanen ja Nyyssönen edustavat ikäluokkaa, jonka aikana lukio-opiskelu on kokenut useita muutoksia. Näitä ovat olleet pari vuotta sitten voimaan tullut  uusi opetussuunnitelma , vuoden kuluttua voimaantuleva  korkeakoulujen valintakriteerien muutos  sekä  sähköiset yo-kokeet .
 – Joku opiskelija sanoikin, että kaikki muutokset osuvat heidän kohdalleen. Se kyllä valitettavasti pitää paikkansa, harmittelee Varkauden lukion rehtori  Esa Valutie .
 Nuoret naiset kertovat, että muutokset ovat näkyneet koko opintojen ajan. He kaikki pelkäävät tehdä juuri nyt tulevaisuuden kannalta tärkeitä päätöksiä.
 – Se pelottaa, että jos nyt valitsee väärin, niin vuoden kuluttua on hankalampi päästä opiskelemaan. Ei uskalla päättää, miettii Nyyssönen.
 Puolet ei tiedä, mihin hakevat
 Lukioissa jo vuosia kiertäneessä valtakunnallisessa Studentum Roadshowssa on huomattu, että abiturienteista noin puolet ei vielä tiedä, mitä he tekevät isona. Myös Suomen Lukiolaisten Liiton arviot ovat samankaltaisia.
 Niin monen epätietoisuus tulevaisuudestaan on Studentum Roadshown projektipäällikkö  Maija Etokarin  mielestä yllätys.
 – Onhan se huolestuttavaa, että niin iso osa ei vielä tiedä omista tulevaisuuden suunnitelmistaan, myöntää Etokari.
 Varkauden lukion opinto-ohjaajajana vuosia työskennellyt Esa Valutie vahvistaa koulutuskiertueella tehdyt havainnot.
 – Tilanne lienee juuri tuo ellei jopa pahempi tällä hetkellä.
 Monet haluavat pohtia eri vaihtoehtoja viime hetkeen asti.  Armi Nurmi
 Suomen opinto-ohjaajat ry:n puheenjohtaja  Armi Nurmi  näkee tilanteen valoisampana. Hän arvioi, että 70–80 prosenttia keväällä valmistuvista lukiolaisista osaa nimetä jonkun mieluisan jatkopaikan.
 – Monet haluavat pohtia eri vaihtoehtoja viime hetkeen asti, sanoo Nurmi.
 Viime vuosien muutokset lukio-opiskelussa näkyy abiturienteissa siten, että he eivät ole miettineet yhtä aktiivisesti tulevaisuuttaan kuin aiemmat ikäluokat. Nuoret ovat Esa Valutien mukaan ikään kuin ”haaleassa vedessä”.
 – Nyt mietitään, että kannattaako hakea tänä vuonna vai ovatko uudet, ensi keväänä tulevat valintakriteerit parempia. Silloin painotetaan enemmän ylioppilastodistuksen arvosanoja. Kaikki tämä on näkynyt abeissa.
 Moni pähkäilee nyt, että onko tehnyt lukion aikana hyviä valintoja ja olisiko jotain pitänyt jättää tekemättä.
 – Enpä haluaisi olla tämän talven abi, myöntää Valutie itsekin.
 Varkauden lukion opinto-ohjaaja Esa Valutie muistuttaa abiturientteja siitä, että esimerkiksi välivuosi on hyvä vaihtoehto. Anna Ronkainen / Yle
 Eri aloista liian vähän tietoa, kauppis-lääkis-oikis korostuu
 Kevään abiturientit itse sanovat, että muutokset ovat tuoneet haasteita ja epätietoisuutta. Saatu tieto on vaikuttanut valintoihin, jotka nyt tuntuvat turhilta.
 Uski, Heiskanen ja Nyyssönen arvioivat, että heille on myös kerrottu vähänlaisesti tulevaisuuden mahdollisuuksista.
 Syksyllä käynnistyneessä Studentum roadshow'ssa mukana kiertäneet roadshow-lähettiläät opiskelijat  Siiri Ahola  ja  Laura Mäntynen  ovat huomanneet saman. Lukiolaiset kokevat, että heille on kerrottu eri aloista hyvin suppeasti.
 Nyt tehdään tärkeä päätös, mutta se ei ole kiveen kirjoitettu.  Esa Valutie
 – Siellä on korostuneesti kerrottu oikiksesta, lääkiksestä ja kauppiksesta. Tämä kolmen suora on toistunut jatkuvasti, kuvailee Siiri Ahola.
 Varkautelaiset abiturientit olisivat kaivanneet laajemmin ja konkreettisemmin tietoa eri aloista. Nyt pimennossa on esimerkiksi se, millaista opiskelu yliopistossa on ja millaista arki missäkin ammatissa on. Myös ammattikorkeakouluista tai taiteenaloista tiedetään vähän.
 Varkauden lukion opinto-ohjaaja Valutie myöntää, että painotus on ollut suosituimmilla aloilla. Lääkis-oikis-kauppis-alat ovat juuri näitä.
 – Karsintaa joutuu tekemään ja alat, joista ollaan kiinnostuneita, nousevat tunneilla enemmän esille. Kaikesta yritetään kyllä jollain tapaa kertoa.
 Sekä Valutie että myös Siiri Ahola ja Laura Mäntynen lohduttavat kevään abiturientteja sillä, että nyt ei tehdä koko elämää koskevia päätöksiä. Tämän tietävät myös abiturientit, vaikka huoli tulevasta onkin kova.
 –Nyt tehdään tärkeä päätös, mutta se ei ole kiveen kirjoitettu, muistuttaa Valutie.

"Pelottaa, jos valitsen nyt väärin" – kolme isoa muutosta tekivät abien tulevaisuudesta harvinaisen epävarman


Summary: Saudi-Arabia on lupaillut luopuvansa naisia syrjivästä huoltajuusjärjestelmästä, mutta myös korostanut, että prosessi vie aikaa.

Perhettään Thaimaahan paenneen  18-vuotiaan naisen tapaus  on innoittanut saudiarabialaisnaisia vaatimaan jälleen holhousjärjestelmän kumoamista äärivanhoillisessa kuningaskunnassa. Saudi-Arabia on yksi naisia eniten rajoittavista maista.
 Holhousjärjestelmä merkitsee sitä, että nainen on miehen holhouksessa. Nainen ei voi esimerkiksi matkustaa ilman miespuolisen holhoojan, kuten isän, aviomiehen, veljen tai jopa oman poikansa lupaa.
 Twitterissä saudinaisten keskuudessa on noussut tällä viikolla suosituksi iskulause ”Poistakaa huoltajuusjärjestelmä, ja me kaikki emme muuta maasta pois.”
 Muun muassa 36-vuotias  Mai -niminen lääkäri kertoi Twitterissä kokevansa häpeää siitä, että häntä kohdellaan kuin alaikäistä. Harvardin yliopistosta valmistunut kahden lapsi äiti ihmettelee, miten hänen annetaan tehdä ammatissaan ratkaisuja elämästä ja kuolemasta sekä kasvattaa lapsia. Sen sijaan omaa elämäänsä koskevia päätöksiä hän ei saa tehdä.
 – Miten ironista! tviittasi Mai.
 Saudihallitus on lupaillut luopuvansa huoltajuusjärjestelmästä, mutta myös korostanut, että prosessi vie aikaa.
 Kruununprinssi  Mohammad bin Salman  antoi viime vuonna amerikkalaislehti The Atlanticin haastattelussa viitteitä siitä, että hän olisi valmis luopumaan järjestelmästä.
 – Jos vastaan kyllä tähän kysymykseen, tarkoittaa se sitä, että luon ongelmia niissä perheissä, jotka eivät halua antaa vapauksia tyttärilleen, kruununprinssi muotoili.
 Jo vuonna 2016 saudiaktivistit lanseerasivat kampanjan holhousjärjestelmän kumoamiseksi iskulauseella ”Olen oma huoltajani”. Tuolloin järjestelmän kumoamista vaativaan kansalaisadressiin kertyi 14 500 nimeä.

Naiset vaativat loppua Saudi-Arabian huoltajuusjärjestelmälle – ”Poistakaa se, ja me kaikki emme muuta pois”


Summary: Ranska, Belgia ja katolinen kirkko esittivät epäilyksensä siitä, saiko Félix Tshisekedi todellisuudessa eniten ääniä.

Kongon demokraattisen tasavallan poliittiset puolueet

Kongon demokraattisen tasavallan politiikka

Opposition UDPS-puolueen  Félix Tshisekedin  yllätysvalinta Kongon demokraattisen tasavallan presidentiksi on kohdannut vastalauseita.
 Kongon vaalikomissio julisti Tshisekedin voittajaksi aamuyöllä alustavien tulosten perusteella, yli puolitoista viikkoa kestäneen ääntenlaskennan jälkeen. Tshisekedin kannatusalueilla alkoivat pian riehakkaat voitonjuhlat.
 – Kongon kansa todella näytti maailmalle, että se halusi muutosta ja sai sen, Tshisekedin kannattaja  Jose Emina  sanoi Reutersille Itä-Kongon Bukavussa.
 Vaaleja tarkkaillut Kongon katolinen kirkko ilmoitti päivän valjettua, että sen keräämien tietojen perusteella Tshisekedi ei voittanut vaaleja.
 Katolisella kirkolla oli 40 000 vaalitarkkailijaa eri puolilla maata, joten sen arviota voi pitää luotettavana. Kirkko valvoi sekä äänestämistä että ääntenlaskentaa. Kongo on hartaan katolinen valtio, ja kirkkoa kunnioitetaan siellä laajasti.
 Fayulu: "Vaalivallankaappaus"
 Muut vaaleja tarkkailleet järjestöt sanoivat, että voittajaksi olisi pitänyt julistaa opposition Lamuka-puolueen  Martin Fayulu,  joka oli ennakkotietojen perusteella selkeä vaalivoittaja.
 Myös Fayulu itse kiisti tuloksen ja syytti vaalikomissiota vaalivallankaappauksesta  Radio France Internationalen haastattelussa .
 Pääkaupunki Kinshasan lähellä Kikwitissä Fayulun kannatusalueilla puhkesi torstaina väkivaltaa, ja kaupunginjohtajan mukaan neljä ihmistä kuoli levottomuuksissa.
 Pääosin kongolaiset ottivat vaalituloksen kuitenkin vastaan rauhallisesti.
 Sopimus kulisseissa?
 Myös Ranska ja Kongon entinen siirtomaaisäntä Belgia esittivät epäilyksensä tulosten uskottavuutta kohtaan.
 Tulokset saatetaan haastaa oikeudessa.
 Useat Kongo-tutkijat arvioivat, että väistyvä presidentti  Joseph Kabila  on tehnyt kulissien takana sopimuksen Tshisekedin kanssa. Fayulu olisi ajanut 18 vuotta hallinneen Kabilan eliitin varmemmin lopullisesti vallasta.
 Astuu valtaan kumpi oppositioehdokas tahansa, vaalitulos tarkoittaa historiallista muutosta Kongossa.
 Kyseessä on ensimmäinen demokraattinen vallanvaihto sen jälkeen, kun itsenäistymisen ajan pääministeri  Patrice Lumumba  syöstiin vallasta ja murhattiin länsimaiden tuella vuonna 1960.
 Lisää aiheesta:
 Opposition Tshisekedi voitti Kongon presidentinvaalit
 Kongon vaalit: Vaalivilppiepäilystä alkanut nujakka vaati kahden ihmisen hengen äänestyspaikalla
 Presidentti väitti ebolan leviävän äänestyskoneen näytön kautta, väkivallan uhka korkealla – Näitä 3 asiaa kannattaa seurata Kongon vaaleissa
 Kongon historialliset vaalit eivät ota onnistuakseen: vaalimateriaalia tuhoutui tulipalossa ja rahtikoneturmassa

Kongon vaalitulos herättää vastalauseita sekä ulkomailla että omien parissa – yksi ehdokkaista ei tunnusta häviötään


Summary: Lumivyöryt lähtevät liikkeelle vain tietynlaisissa sää- ja maasto-olosuhteissa.

Norjan Tamokdalenin lumivyöryonnettomuuden tutkinta on saanut ihmiset varomaan lumivyöryjä myös Suomessa. Vyöryt on kuitenkin helppo välttää jo arkijärjellä.
 Tähän artikkeliin on koottu viisi tietoa lumivyöryjen synnystä ja niiden pelastusoperaatioista.
 1. Mitä varusteita pitää olla mukana, jos lähtee seikkailemaan vaarallisille rinteille?
 Merkittyjen rinteiden ulkopuolelle ei pidä mennä ilman turvavarusteita, eikä varsinkaan yksin.
 Jokaisella retkeilijällä tulee olla mukanaan lapio, jolla lumeen hautautuneen voi kaivaa esiin sekä kokoon taitettava lumisondi, eli pitkä lumeen työnnettävä keppi, jolla etsintää tehdään.
 Jokaisella tulee myös olla mukanaan vartalossa kiinni oleva radiolähetin-vastaanotin, eli piippari, joka lähettää hälytyssignaalia. Sen avulla lumeen uponnut voidaan paikallistaa. Laite voidaan myös kytkeä vastaanottimeksi, jolla kadonnutta etsitään. Laitteiden akkujen virta kestää yleensä 100–200 tuntia.
 Retkeilijöille on tarjolla myös suoja-asuja, jotka toimivat ikään kuin autojen turvatyynyt. Onnettomuuden sattuessa ne muodostavat suojaavan pussin henkilön ympärille.
 Lumivyörystä varoittava kilpi. AOP
 2. Miten lumivyöryn uhrien etsintä tapahtuu?
 Lapin pelastuslaitoksen toimialuepäällikkö  Pekka Väliheikki  on ollut mukana lumivyöryn uhrin etsintäharjoituksissa. Jos uhrin täsmällistä sijaintia ei tiedetä, uhrien etsintä on erittäin kurinalaista työtä, hän kertoo.
 – Etsijät kulkevat rivissä aivan kylki kyljessä ja ottavat aina johtajan käskystä yhden askeleen kerrallaan eteenpäin. Joka askeleella sondi työnnetään lumeen.
 Etsijöiden eteneminen ja sondien käyttö voi olla erittäin hankalaa, koska lumi on usein kerrostunut suuriksi lohkareiksi. Lumilohkareista muodostuu valtava louhikko. Lisäksi lumi on pakkautunut tiukasti.
 Etsintäpartio. AOP
 Etsijöiden apuna käytetään lumivyörykoiria, joita todennäköisesti Norjankin turma-alueelle tuodaan, kun sinne aikanaan päästään.
 Norjan turmapaikka, Blåbärsfjellet-tunturi ja Tamokdalen-laakso sijaitsevat kaukana asutuksesta ja etsintähenkilöstö on tuotava sinne helikoptereilla.
 Kun uhri on paikannettu, hänet kaivetaan esiin yksinkertaisesti lapioilla. Kaivajien on oltava varovaisia, etteivät aiheuta uhrille lapioilla lisää vaurioita.
 3. Minkälaisissa olosuhteissa vyöry lähtee liikkeelle
 Lumivyöryjä on monenlaisia, mutta kaikki ne vaativat tietynlaiset olosuhteet, kertoo Ilmatieteen laitoksen aluepäällikkö  Alberto Blanco Sequeiros .
 Vuorenrinteen kallistuskulman tulee olla suunnilleen 30–45 astetta. Loivemmassa kulmassa vyöry ei pääse liikkeelle, mutta jos rinne on jyrkempi, siihen ei kerry riittävästi lunta.
 Vyöry voi lähteä liikkeelle jo, kun lunta on puoli metriä. Useimmiten kuitenkin tarvitaan enemmän lunta.
 Lumivyöry edellyttää yleensä, että lumessa tapahtuu jonkinlainen olosuhteen muutos, Blanco Sequeiros kertoo.
 Suomessa yleinen lumivyörytyyppi on laattavyöry, jossa kappale lumihankea lähtee liikkeelle. Laattavyöryssä olosuhteet ovat muuttuneet niin, että vahvan hangen päälle on nopeasti satanut paljon uutta lunta. Uusi lumikerros lähtee liikkeelle laattamaisena kappaleena.
 Loskavyöryjä tapahtuu erityisesti kevättalvella, kun lumen päälle sataa runsaasti vettä, joka heikentää lumikiteiden sidoksia. Vesi voi myös tehdä lumikerroksen alle liukkaan pinnan.
 Perjantain lumivyöryn jälkiä Kellostapulilla.  Ylläs Ski Patrol
 4. Mistä johtuu suurin osa Suomen lumivyöryistä
 Blanco Sequeirosin mukaan Suomessa luonnonoloista johtuvat lumivyöryt ovat kohtalaisen harvinaisia, sillä vyöryille otollisia maastonkohtia on melko vähän.
 Tästä syystä Suomessa suurin osa lumivyöryistä saa alkunsa ihmisen toiminnasta.
 Vyöryaroilla seuduilla liikkuu hiihtäjiä tai moottorikelkkailijoita.
 Vapaalaskijat voivat aiheuttaa suksillaan suurimman lumivyöryriskin. Ylläksen Kellostapuli vetää vapaalaskijoita. Jarmo Honkanen / Yle
 5. Missä ovat Suomen vyöryaltteimmat kohdat
 Suomessa eniten lumivyöryjä tapahtuu Yllästunturin vieressä olevalla Kellostapuli-tunturilla, kertoo Alberto Blanco Sequeiros. Kellostapuli on harvinaislaatinen maastonkohta, sillä se on sopivan jyrkkä lumivyöryille ja lisäksi sen rinteille kertyy erittäin paljon lunta.
 Jos läheiselle, tasamaalla olevalle säähavaintopisteelle on satanut 30 senttiä lunta, Kellostapulissa voi olla jo metri, Blanco Sequeiros kertoo.
 Suuri lumimäärä merkitsee, että Kellostapulilla voi tapahtua useita vyöryjä vuodessa, mikä on harvinaista. Yleensä lunta ei ehdi samana talvena kertyä tuntureille niin paljon, että sitä riittäisi kahteen vyoryyn.
 Ylläksen vieressä sijaitseva Kellostapuli vuonna 2009. Ville Laakso / Yle
 Kellostapuli on myös melko lähellä Ylläksen turistikohteita, joten sen alueella liikkuu retkeilijöitä.
 Toinen vyöryherkkä tunturi on Blanco Sequeirosin mukaan Rukatunturin lähellä sijaitseva Konttainen.
 Lisäksi Lapin Käsivarressa on paljon tuntureita, joilla esiintyy luontaisesti lumivyöryjä, mutta niistä ei ole kovin paljon tietoa, koska seudulla ei juuri liiku matkailijoita.
 Lue myös:
 Koetut onnettomuudet eivät pidä seikkailijoita pois äärioloista, mutta riskit pitää tiedostaa: "Mikään tavoite ei saisi ajaa elämän ohitse"
 Norjan poliisi vahvisti lumivyöryssä kuolleiden henkilöllisyydet
 Norjan poliisi: Emme usko löytävämme heitä elossa – Pelastusoperaatio muuttuu kuolleiksi oletettujen etsintäoperaatioksi
 Etsintähelikopterit joutuivat taas keskeyttämään Norjassa kadonneiden etsinnät – omaisia saapunut Tromssaan

Kolmen suomalaisen laskijan kohtalonhetki Norjassa – NRK: kadonneita ei päästä etsimään tänään
 Kolme suomalaista kateissa Norjan tunturialueella Tromssassa – pelätään jääneen lumivyöryn alle

Miten lumivyöryyn uponneita etsitään ja missä ovat Suomen vyöryherkimmät rinteet – viisi kysymystä lumivyöryistä


Summary: Yhtiön tekemän videon perusteella keksintö mullistaisi tavan, jolla käytämme laitteita tulevaisuudessa.

Googlen esittelyvideolla  peukalon ja etusormen kosketuksella voi rullata näyttöä liu´uttamalla etusormea vasten ylös tai alas.
 Painamalla peukalon yhteen etusormen kanssa voi puolestaan painaa "näkymätöntä nappulaa". Siis ilman kosketusta laitteeseen, jota haluaa ohjata.
 Google on kehittänyt tekniikkaa jo vuodesta 2015 projektinimellä Soli. Yhtiön tavoitteena on kehittää käyttöliittymä, jossa näyttöä ei tarvitse koskettaa.
 Tekniikka perustuu pienen pieneen tutkaan
 Keksintö perustuu tutkaan, joka mahtuu 8 X 10 millimetrin kokoiseen siruun.
 Laitteisto siis reagoi liikeeseen, joka sormilla tehdään sen tutkasäteiden vaikutuspiirissä.
 Se voidaan yhtiön mukaan asentaa esimerkiksi autoon, kännykkään, jopa lentokoneeseen – älykelloihin, tietokoneisiin tai vaikka kaiuttimiin. Se toimii myös pimeässä ja erilaisten materiaalien läpi.
 Viranomaisilta vihreää valoa jatkokehitykseen
 Projekti sai hiljattain Yhdysvaltain viestintäministeriön hyväksynnän.
 Valvovan viranomaisen lupa on tarpeen, sillä keksintö perustuu tutkaan, joka toimii tietyillä taajuuksilla: se ei voi toimia häiritsevästi samoilla taajuuksilla muiden laitteiden kanssa.
 Googlen keksintö sai luvan toimia 57–64 gigahertsin alueella.
 Siitä, miten pitkällä kehitystyö on tällä hetkellä tai milloin keksintö on valmis tuotantoon, yhtiö ei nettisivuillaan paljasta.
 Mutta videon perusteella keksintö vaikuttaa mullistavan tavan, jolla laitteita käytämme tulevaisuudessa.

Googlen kehittelemä "näkymätön näppäin" voi korvata erilaisten nappuloiden lisäksi vaikkapa kosketusnäytöt


Summary: Juuri ennen Teksasiin saapumistaan presidentti ilmoitti peruneensa matkansa Maailman talousfoorumin kokoukseen Sveitsin Davosiin muurikiistan vuoksi.

Presidentti  Donald Trump  on saapunut texasilaiseen McAllenin kaupunkiin Meksikon rajalle edistämään tavoittelemaansa muurihanketta. Trump tutustuu vierailunsa aikana muun muassa alueen rajavartijoiden toimintaan.
 Keskustellessaan siirtolais- ja rajaviranomaisten kanssa McAllenissa presidentti otti kantaa vastustajiensa arvosteluun, joiden mukaan muuri olisi keskiaikainen ratkaisu Yhdysvaltain ja Meksikon rajan haasteisiin.
 – Heidän mukaansa muuri on keskiaikainen. Niin on pyöräkin. On olemassa asioita, jotka toimivat, tiedättehän? Pyörä toimii ja niin toimii muurikin, presidentti totesi.
 Trumpin mukaan muuria tarvitaan estämään laittomien siirtolaisten pääsy Yhdysvaltoihin ja ehkäisemään huumeiden salakuljetusta ja väkivaltarikollisuutta.
 Sinänsä McAllenin rajakaupunki ei ole ehkä ihanteellisen paikka Trumpille kertoa laittomien siirtolaisten mukanaan tuomasta rikollisuudesta.  New York Timesin  mukaan rikosten määrä kaupungissa on nimittäin alimmillaan lähes 30 vuoteen.
 FBI:n agentteja edustava liitto varoitti sulun vaikutuksista
 Trump on toistuvasti vihjaillut julistavansa kansallisen hätätilan, mikäli demokraatit eivät taivu rahoittamaan Meksikon muuria.
 Presidentti lisäksi ilmoitti peruneensa matkansa Maailman talousfoorumin kokoukseen Davosiin muurikiistan vuoksi.
 Trump on ilmoittanut pitävänsä maan hallinnon osittain suljettuna, kunnes muurin rahoitus ratkeaa. 800 000 työntekijään vaikuttava hallinnon sulku on jatkunut jo lähes kolme viikkoa.
 Tänään Yhdysvaltain liittovaltion keskusrikospoliisin FBI:n agentteja edustava liitto varoitti hallinnon sulun uhkaavan FBI:n toimintaa.
 Aiheesta lisää:
 Trump voi yhä yrittää hankkia rahat Meksikon muuriin julistamalla hätätilan – Viisi huomiota hätätilalain merkityksestä Yhdysvalloissa

Trump saapui puolustamaan rikollisuutta ehkäisevää muuria Teksasin rajakaupunkiin, missä rikosten määrä on alimmillaan lähes 30 vuoteen


Summary: Michael Cohen tuomittiin joulukuussa kolmeksi vuodeksi vankeuteen.

Yhdysvaltain presidentin  Donald Trumpin  entinen asianajaja  Michael Cohen  todistaa kongressin edessä ensi kuussa.
 Hänen on määrä todistaa julkisesti helmikuun 7. päivä edustajainhuoneen valvontakomitean edessä.
 – Kiitän Michael Cohenia siitä, että hän on suostunut todistamaan valvontakomitean edessä vapaaehtoisesti, sanoo komitean puheenjohtaja  Elijah Cummings  tiedotteessa.
 – Haluan tehdä selväksi, ettei meillä ole mitään mielenkiintoa epäsopivasti puuttua mihinkään meneillään olevaan rikostutkintaan, ja sen takia olemme yhteydessä erikoissyyttäjä  Robert Muellerin  toimistoon.
 Cohen tuomittiin joulukuussa kolmeksi vuodeksi vankeuteen. Tuomio tuli veronkierrosta, valehtelusta kongressin kuulemisessa sekä vaitiolorahan järjestämisestä kahdelle naiselle, jotta nämä vaikenisivat väitetyistä seksisuhteistaan Trumpin kanssa ennen tämän valintaa presidentiksi.
 Lisäksi Cohenille määrättiin sakkoja kaksi miljoonaa dollaria eli reilut 1,7 miljoonaa euroa.
 – Tunsin, että tehtävänäni oli peitellä hänen (Trump) likaisia tekojaan, Cohen sanoi oikeudessa joulukuussa.
 Cohenin mukaan hänen heikkoutensa oli sokea lojaalius Trumpia kohtaan. Trump sai Cohenin mukaan hänet "seuraamaan pimeyden polkua valoisan sijaan".
 Aiheesta lisää:
 Michael Cohen, Trump's former lawyer, to testify publicly before Congress

Trumpin ex-asianajaja Cohen todistaa kongressin edessä


Fiat Chrysler vetää takaisin yli 1,6 miljoonaa autoa maailmanlaajuisesti. Syy takaisinvetoon on uutistoimisto AP:n mukaan Takata-merkkinen turvatyynyn täyttöjärjestelmä, joka voi olla vaarallinen.
 Täyttöjärjestelmä voi räjähtää liiallisen paineen myötä ja singota sirpaleita sekä kuljettajan että matkustajien päälle. Ainakin 23 ihmistä on kuollut täyttöjärjestelmän ongelmien vuoksi.
 Takaisinveto koskee Jeep Wrangler SUV -malleja vuosien 2010 ja 2016 välillä. Samoin vuoden 2010 Ram 3500 pickup ja 4500/5500 Chassis Cab lava-autoja, 2010–2011 Dodge Dakota -lava-autoja, 2010–2014 Dodge Challenger malleja, 2011–2015 Dodge Charger sedan -malleja sekä 2010–2015 Chrysler 300 sedan -malleja.
 Yhteensä noin 10 miljoonaa autoa vedetään takaisin tämän vuoden aikana turvatyynyn täyttöjärjestelmien ongelmien vuoksi. Myös Ford, Honda ja Toyota ovat ilmoittaneet takaisinvedoista.

Fiat Chrysler vetää 1,6 miljoonaa autoa takaisin viallisten turvatyynyjen  vuoksi


Summary: Pääministeri Juha Sipilän mukaan ministerit ovat lauantaina puhuneet asiasta puhelimitse.

Hallitus ei pidä erillistä hätäkokousta Oulun seksuaalirikosepäilyjen vuoksi, sanoi pääministeri  Juha Sipilä  (kesk.) toimittajille Oulussa.
 Sipilän mukaan ministerit olivat lauantaina puhuneet asiasta puhelimitse. Sipilän mukaan on todennäköistä, että Oulun tapauksista keskustellaan myös valtioneuvoston istunnossa torstaina.
 Oulun kaupungin johdon kanssa pidetyssä tapaamisessa olivat mukana Sipilän lisäksi sisäministeri  Kai Mykkänen  (kok.) sekä sosiaali- ja terveysministeri  Pirkko Mattila  (sin.).
 Aiheesta aiemmin:
 Siniset vaatii hallitusta hätäkokoukseen Oulun seksuaalirikosepäilyjen takia
 Kyberrikollisuuteen erikoistunut rikosylikomisario Oulun tapauksista: "Kyse on vain jäävuoren huipusta"
 16 epäiltyä, yksi vapaalla jalalla, uhrien määrä lähestyy kymmentä – ainakin tämä Oulun seksuaalirikosepäilyistä tiedetään

Sipilä: Oulun tapausten vuoksi ei erillistä hätäkokousta


Summary: Poliisi tiedotti perjantaina uusista epäilyistä.

Oulun poliisi tutkii lukuisia seksuaalirikosepäilyjä kesän ja syksyn 2018 ajalta. Ensimmäiset tapaukset tulivat julkisuuteen joulukuun alussa, ja perjantaina poliisi tiedotti uusista epäilyistä. Aiempien viiden seksuaalirikoskokonaisuuden tutkinnan poliisi on arvioinut kestävän kevääseen asti.
 Perjantaina julki tulleissa uusissa tapauksissa epäiltyjä on neljä. Heistä on poliisin mukaan otettu kiinni kolme. Neljännen tilanteesta poliisi ei vielä perjantaina kertonut. Näissä tapauksissa epäillyt rikokset ovat raiskaus, törkeä lapsen seksuaalinen hyväksikäyttö ja lapsen seksuaalinen hyväksikäyttö.
 Uhrit korkeintaan 15-vuotiaita
 Uhrit ovat uusissa tapauksissa poliisin mukaan alle 15-vuotiaita tyttöjä. Aiemmissa tapauksissa uhreja on viisi, ja heidän iäkseen on kerrottu 12–15 vuotta.
 Perjantaina poliisi kertoi, että yksi uhreista on kuollut syksyllä. Hänen kuolinsyytään ei ole kerrottu julkisuuteen. Poliisi kertoi ainoastaan, että kuolemaan ei epäillä liittyvän rikosta.
 Kaikki epäillyt ulkomaalaistaustaisia, suurin osa 20–30-vuotiaita, nuorimmat alaikäisiä
 Yhteensä epäiltyjä on nyt kuusitoista, kaikki ovat ulkomaalaistaustaisia. Ylen tietojen mukaan aiempien tapauksien epäillyissä on mukana henkilöitä ainakin Irakista, Afganistanista, Eritreasta ja Syyriasta.
 Heistä osa on tullut Suomeen turvapaikanhakijoina ja osa kiintiöpakolaisina. Osa on saanut Suomen kansalaisuuden. Suurin osa miehistä on 20–30-vuotiaita. Uusissa tapauksissa kaksi epäiltyä on poliisin mukaan alle 18-vuotiaita.
 Yksi laajimman rikoskokonaisuuden epäillyistä ehti poistua Suomesta ennen kuin poliisi sai hänet kiinni. Mies saatiin kiinni Saksassa tammikuun alussa.
 Puolet epäillyistä yhdessä tapauksessa
 Puolet kuudestatoista on epäiltynä kuukausia jatkuneesta hyväksikäyttötapauksesta, joka oli tullut poliisin tietoon koulun ja sosiaali- ja terveydenhuollon viranomaisten kautta.
 Rikosnimikkeitä on ollut useita: ainakin törkeä raiskaus, törkeä lapsen seksuaalinen hyväksikäyttö ja pahoinpitely. Kaikki nimikkeet eivät koske kaikkia epäiltyjä. Muita tapauksia tutkitaan ainakin törkeänä raiskauksena, törkeänä seksuaalisena hyväksikäyttönä tai lapsen seksuaalisena hyväksikäyttönä.
 Aiemmin julkisuudessa olleista tapauksista kuullut epäillyt ovat kiistäneet syyllistyneensä ainakin niihin rikosnimikkeisiin, joista heitä epäillään.
 Ainakin osaa tytöistä houkuteltu somessa
 Epäillyt rikokset ajoittuvat kesään ja syksyyn 2018. Laajin kokonaisuus on siis kestänyt kuukausia, perjantaina julki tulleet tapaukset ovat poliisin mukaan viime kesältä, ja muutama epäillyistä rikoksista on tapahtunut loka- tai marraskuussa.
 Esitutkinnassa on käynyt ilmi, että ainakin osassa tapauksissa tyttöjä on lähestytty sosiaalisen median, kuten Facebookissa, Instagramissa ja Snapchatin kautta. Heitä on poliisin mukaan houkuteltu tapaamisiin lupaamalla esimerkiksi alkoholia ja tupakkaa.
 Jutun tiedot on koottu Ylen aiemmista uutisista sekä poliisin tiedotteista.
 Aiemmin aiheesta:
 Sisäministeri Oulun seksuaalirikosepäilyistä: Tällaisten rikosten pitäisi olla kansalaisuuden menettämisen peruste
 Oulussa on ilmennyt uusia alaikäisiin kohdistuneita seksuaalirikosepäilyjä – Kaupunkilaiset järkyttyivät: "Ovatko lapsemme turvassa?"
 Lähes kaikkia Oulun seksuaalirikoksista epäiltyjä miehiä on kuultu – osaa uhreista on houkuteltu tapaamisiin esimerkiksi Snapchatin ja Instagramin kautta lupaamalla tupakkaa ja alkoholia  3.1.2019
 Oulun poliisin etsimä seksuaalirikoksista epäilty mies on otettu kiinni Saksassa  3.1.2019
 Yle selvitti: Tällaisia ovat Oulun seksuaalirikoksista epäillyt  13.12.2018

16 epäiltyä, uhrien määrä lähestyy kymmentä – ainakin tämä Oulun seksuaalirikosepäilyistä tiedetään


Summary: Oulussa paljastui perjantaina lisää alaikäisiin kohdistuneita seksuaalirikosepäilyjä, joista epäillään ulkomaalaistaustaisia miehiä.

SDP:n varapuheenjohtaja  Sanna Marin  haluaa, että hallitus lisää poliisien määrää ja resursseja. Marinin mukaan hallituksen on herättävä sisäisen turvallisuuden ongelmiin ja ihmisten huoleen lasten ja nuorten turvalisuudesta.  Oulun tapauksia  hän pitää järkyttävinä ja vastenmielisinä.
 – Oulun järkyttävät tapaukset alaikäisiin kohdistuneista seksuaalirikoksista osoittavat selvän tarpeen poliisien määrän ja resurssien lisäämisestä.
 Marin painottaa, että viranomaisille tulee taata riittävät resurssit, jotka määritellään tarpeen, ei taloustilanteen mukaan. Hän myös peräänkuuluttaa tarvetta lainsäädäntömuutoksille ja kriisiavun ohjaamiselle Ouluun.
 – Lapsi ei kykene päättämään seksuaalisesta kanssakäymisestä ja teko on tulkittava aina törkeäksi raiskaukseksi. Rangaistuksia on tiukennettava kautta linjan, mutta aivan erityisesti lapsiin ja nuoriin kohdistuvien tekojen osalta.
 Sisäministeri Oulun seksuaalirikosepäilyistä: Tällaisten rikosten pitäisi olla kansalaisuuden menettämisen peruste
 Traumapsykologi: Oulun seksuaalirikokset ovat kaupungille suuronnettomuus – apua tarvitaan suurelle joukolle
 Pääministeri Sipilä Oulun uusista seksuaalirikosepäilyistä: Tämänkaltaista ei voi ymmärtää
 Oulussa on ilmennyt uusia alaikäisiin kohdistuneita seksuaalirikosepäilyjä – Kaupunkilaiset järkyttyivät: "Ovatko lapsemme turvassa?"

SDP:n Marin Oulun seksuaalirikoksista: Lisää poliiseja ja lainsäädäntömuutoksia